**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Δεκεμβρίου 2019, ημέρα Τετάρτη και ώρα 14.20΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Πρόγραμμα παροχής εγγύησης σε τιτλοποιήσεις πιστωτικών ιδρυμάτων».

Στη συνεδρίαση παρέστησαν ο Υφυπουργός Οικονομικών, Γεώργιος Ζαββός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Μάριος Σαλμάς, Βασίλειος – Πέτρος Σπανάκης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ιωάννης Γκιόλας, Σουλτάνα Ελευθεριάδου, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Γεώργιος Τσίπρας, Ευκλείδης Τσακαλώτος, Αλέξανδρος Φλαμπουράρης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Πρόγραμμα παροχής εγγύησης σε τιτλοποιήσεις πιστωτικών ιδρυμάτων».

Το σχέδιο νόμου έχει χαρακτηρισθεί από την Κυβέρνηση ως κατεπείγον και η Επιτροπή μας πρέπει να αποφασίσει αν αποδέχεται τον χαρακτηρισμό.

Σύμφωνα με την παράγραφο 1 του άρθρου 109 και την παράγραφο 4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης της Επιτροπής, μέχρι σήμερα το βράδυ στις 21.00΄, καθώς, αύριο έχει προγραμματιστεί να εισαχθεί για συζήτηση το νομοσχέδιο στην Ολομέλεια της Βουλής.

Θα δώσω το λόγο στον κ. Υπουργό για να αιτιολογήσει τον χαρακτηρισμό του κατεπείγοντος.

Το λόγο έχει ο Υφυπουργός Οικονομικών, κ. Γεώργιος Ζαββός.

Καλώς ήρθατε στην Επιτροπή μας. Ευχαριστούμε.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Καλώς σας βρήκα.

Είναι γνωστό ότι το νομοσχέδιο για τον «ΗΡΑΚΛΗ» είναι ένα κρίσιμο νομοσχέδιο το οποίο βρίσκεται σε διαβούλευση, εδώ και αρκετό καιρό και όταν λέω «διαβούλευση», εννοώ με όλες τις τεχνικές υπηρεσίες, με διάφορα ευρωπαϊκά όργανα. Θέλαμε, δηλαδή, να έχει την τελειότητα εκείνη που αρμόζει σε ένα τέτοιο νόμο, ο οποίος θα ρυθμίσει ένα συστημικό πρόβλημα της ελληνικής οικονομίας.

Προφανώς, θα θέλαμε να έχει έρθει πολύ νωρίτερα, όμως, όπως ξέρετε, υπάρχει η δεδομένη, αυτή τη στιγμή, νομοθετική διαδικασία. Έπρεπε να περάσει πριν από τον Προϋπολογισμό και κυρίως, ήθελα να πω, είναι ένα νομοσχέδιο το οποίο έπρεπε να περάσει οπωσδήποτε, πριν από το τέλος αυτής της χρονιάς, γιατί είναι κάτι που το αναμένουν ασμένως, κυρίως οι επενδυτές. Το λέω αυτό, γιατί έχουν δημιουργηθεί σαφείς και συγκεκριμένες προσδοκίες και οποιαδήποτε σημαντική καθυστέρηση, νομίζω θα ήταν εις βάρος αυτού του νομοσχεδίου, το οποίο βασίζεται, απευθύνεται, σηκώνουν το βάρος οι επενδυτές και όχι στον Έλληνα φορολογούμενο. Υπάρχει, δηλαδή, εδώ ένα επείγον να περάσει πριν τις διακοπές. Αυτή ήταν αν θέλετε η πραγματική και έντιμη δικαιολογία την οποία έχουμε.

Επιπλέον λέω και πάλι. Συζητήθηκε και όπως θα πω και έπειτα, εκπονήθηκε από τους δικηγόρους, τις τράπεζες της Ελλάδος, δικηγόρους των διαφόρων τραπεζών, το Ταμείο, υπό την εποπτεία των νομικών του Υπουργείου. Έχει γίνει μια δουλειά, θα έλεγα, εξαιρετικά σημαντική και πρωτοποριακή και όλα αυτά τα πράγματα θα ήταν αμαρτία να χαθούν στο τέλος και να μην δοθεί η δυνατότητα και το σήμα αυτό το οποίο είναι κρίσιμο στην περίοδο αυτή στην οποία, αν θέλετε ο «Ηρακλής», απευθύνεται, και πάλι λέω στους επενδυτές.

Το είχαμε ανακοινώσει. Πρέπει να γίνει πριν από το τέλος της χρονιάς.

Θα είμαι στην διάθεσή σας εδώ στο βαθμό που μπορώ, ότι ερωτήσεις έχετε και σήμερα και αύριο να τις απαντήσω και εγώ και οι συνεργάτες μου. Μην διστάζετε.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Εισηγητής της Πλειοψηφίας, κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ πολύ κ. Πρόεδρε. Το κατεπείγον προκύπτει, για έναν πολύ απλό λόγο. Ότι πρέπει να γίνει φέτος, πρέπει να γίνει τώρα. Πρέπει, η καινούργια χρονιά να μας βρει με τις ρυθμίσεις του «ΗΡΑΚΛΗ» που θα συζητήσουμε, έτοιμες. Αυτό, δεν υπήρχε άλλος τρόπος να γίνει, αφού ο προϋπολογισμός είναι το τελευταίο νομοσχέδιο που ψηφίζει η Βουλή, παρά μόνο να συζητηθεί σήμερα. Επιπλέον, θα ήθελα να προσθέσω κ. Πρόεδρε, ότι το σχέδιο νόμου αυτό, είναι ένα θέμα, είναι ένα αντικείμενο. Ανεξαρτήτως των πινάκων που έχει και άλλα τεχνικά ζητήματα, όσοι είχαν το χρόνο και αντιλαμβάνομαι εδώ, τη μέγιστη ευθύνη της κυβέρνησης, η οποία το έφερε τελευταία στιγμή και οι συνάδελφοί δεν είχαν τον χρόνο να το κοιτάξουν. Όταν όμως το δείτε με ψυχραιμία, θα δείτε, ότι είναι όλα τεχνικά. Η ουσία του ζητήματος είναι γνωστή και ως εκ τούτου, είναι και εύκολο να αντιμετωπιστεί σε μια συνεδρίαση. Φαντάζομαι, ότι όσοι συνάδελφοι χρειαστεί να μιλήσουν, θα βρουν τον χρόνο στην Ολομέλεια, όπως και σήμερα εδώ, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστώ πολύ κ. Παπαδημητρίου. Τον λόγο έχει ο Εισηγητής της Μειοψηφίας, ο κ. Μαμουλάκης**.**

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κ. Πρόεδρε. Δεν καλυπτόμαστε από την αιτιολόγηση του κ. Υπουργού γύρω από το κατεπείγον. Καταρχάς, γιατί. Γιατί, εδώ και μεγάλο, εύλογο χρονικό διάστημα, έχουν ολοκληρωθεί κάποιες διαδικασίες εξ όσων γνωρίζουμε εγκρίσεως, για να φτάσουμε σήμερα στην συγκεκριμένη νομοθέτηση. Γνωρίζει όλο το σώμα, ότι από το Σάββατο συζητείται ο προϋπολογισμός, όπου θα καταλήξουμε την Τετάρτη 18 του μηνός. Άρα, δημιουργήθηκε μια επίπλαστη μικρή χρονική διάρκεια, για να έρθουν όλα σε αυτή τη μορφή. Νομίζω, ότι δεν τιμά το νομοθετικό έργο, αυτή η διαδικασία. Την 11η βραδινή, χθες να έχει ληφθεί σε e-mail των συναδέλφων και να καλούμαστε για ένα τόσο σημαντικό σχέδιο νόμου, που θα συζητήσουμε κατά τη διάρκεια σήμερα και φυσικά αύριο στην ολομέλεια, εφόσον περάσει αυτή η δικαιολόγηση από πλευράς του Υπουργού. Γιατί, εμμένω κ. Πρόεδρε· θεωρούμε, ότι δεν είναι δυνατόν χθες αργά το βράδυ, να εισέρχεται προς ανάλυση, προς μελέτη - γιατί είναι κάτι πολύ σημαντικό και σοβαρό ως νομοσχέδιο- και να είμαστε σήμερα εδώ το μεσημέρι, για να κλείσουμε μια διαδικασία άρον –άρον, εις τρόπον ώστε, αύριο να έρθει πάλι με κατεπείγουσα διαδικασία -νομίζω, ότι είναι 12ωρο το χρονικό αυτό όριο-. Άρα λοιπόν, νομίζω, ότι είναι εξόχως προβληματική η νομοθετική διάσταση που δίδουμε σήμερα στο συγκεκριμένο σχέδιο νόμου. Θεωρούμε, ότι υπάρχει δυνατότητα και υπήρχε αναμφίβολα πριν όλο αυτό το διάστημα, τις εβδομάδες που πέρασαν μετά τον Οκτώβρη που ουσιαστικά δρομολογήθηκε και η διαδικασία η συγκεκριμένη. Έχουμε, 11 πλέον του Δεκέμβρη. Περίπου δύο μήνες μετά από το πράσινο φως -που απ' ό,τι γνωρίζουμε από τα δημοσιεύματα- εδόθει στην κυβέρνηση. Άρα λοιπόν, το ερώτημα που τίθεται επί τάπητος είναι ένα και ξεκάθαρο. Προς τι αυτή η χρονική αβελτηρία το προηγούμενο διάστημα, για να φτάσουμε σήμερα με αυτή τη διαδικασία που νομίζω το σύνολο του σώματος καθώς και ο συνάδελφος κ. Παπαδημητρίου, είπε ό,τι πράγματι ήταν πολύ πιεστικές οι ώρες, ούτε καν ημέρες για να τοποθετηθούμε σωστά, τεκμηριωμένα, σε ένα τόσο σοβαρό ζήτημα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ. Τον λόγο έχει ο Ειδικός Αγορητής του Κινήματος Αλλαγής ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, σε μια πολύ κρίσιμη συγκυρία που το εθνικό μέτωπο ευτυχώς δείχνει να είναι αρραγές και σε μια ημερομηνία σήμερα, που με συντριπτική πλειοψηφία η εθνική αντιπροσωπεία θα υποστηρίξει και θα υπερψηφίσει την δυνατότητα των Ελλήνων του εξωτερικού, να ψηφίσουν στις εθνικές εκλογές. Δυστυχώς η κυβέρνηση, έρχεται και κάνοντας μια από τα ίδια, να δυναμιτίσει πάλι το κλίμα και να μας προκαλέσει.

Το λέω αυτό, γιατί για πολλοστή φορά, καταθέτει νομοσχέδιο λίγες ώρες πριν, χωρίς καμία διαβούλευση. Προγραμματίζει Επιτροπή δώδεκα ώρες μετά την κατάθεση του νομοσχεδίου για ένα θέμα το οποίο από τις 10 Οκτωβρίου έχει πάρει την έγκριση της Ευρωπαϊκής Επιτροπής.

Είπε ο κ. Υπουργός ότι έγινε διαβούλευση. Με ποιους έγινε διαβούλευση; Έγινε διαβούλευση με πολιτικά κόμματα; Έγινε διαβούλευση μήπως, ή θα γίνει διαβούλευση με την Τράπεζα της Ελλάδος; Δεν θα έπρεπε να κληθεί, κύριε Πρόεδρε, η Ένωση των Ελληνικών Τραπεζών και η Τράπεζα της Ελλάδος; Δεν θα έπρεπε να κληθούν οι δανειολήπτες της ΕΚΠΟΙΖΩ;

Ας πούμε να μην κληθούν οι δανειολήπτες, γιατί η Κυβέρνηση δεν έχει φροντίσει ούτε σε ένα σημείο του νομοσχεδίου να γράψει τη λέξη «δανειολήπτες», γιατί αυτό το νομοσχέδιο δεν αφορά τους δανειολήπτες. Αλλά να μην τους καλέσουμε σήμερα και να έχουμε την άποψή τους;

Θυμάστε ότι και στο φορολογικό νομοσχέδιο και στο αναπτυξιακό νομοσχέδιο, ο συνάδελφός του κ. Ζαββού και οι εισηγητές της Πλειοψηφίας κράδαιναν τις Εκθέσεις της Τράπεζας της Ελλάδος, πόσο θετικές είναι για το νομοσχέδιο που συζητάμε.

Συζητάμε, λοιπόν, σήμερα ένα νομοσχέδιο τόσο κρίσιμο για το θέμα της διαχείρισης των μη εξυπηρετούμενων δανείων και θα γίνει αυτό χωρίς να ακούσουμε την Τράπεζα της Ελλάδος και την Ένωση των Ελληνικών Τραπεζών; Το θεωρούμε αδιανόητο. Είναι πέρα από κάθε έννοια θεσμικής λειτουργίας.

Εμείς διαφωνούμε κάθετα, κύριε Πρόεδρε, με τη διαδικασία με την οποία «υιοθετείται» για ακόμη μία φορά και είναι προφανές ότι δεν συμφωνούμε με το κατεπείγον.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδος):** Δεν συμφωνούμε. Τελεία και παύλα. Τα πολλά λόγια είναι φτώχεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Και εμείς δεν συμφωνούμε προφανώς, επί της διαδικασίας. Δεν καταλαβαίνουμε γιατί είναι τόσο επείγον αυτό το νομοσχέδιο, εκτός κι αν κινδυνεύουν οι τράπεζες να χρεοκοπήσουν. Κάποιον άλλο λόγο δεν βλέπουμε. Πρόκειται, πάντως, για την 5η διάσωσή τους με ένα πρόγραμμα που είτε θα πάει καλά και θα χάσουν τα σπίτια τους οι Έλληνες, είτε δεν θα πάει καλά και θα επιβαρυνθούμε εμείς οι φορολογούμενοι, τουλάχιστον με 12 δις ευρώ, όπως βλέπουμε στο πρόγραμμα.

Δεν θα έπρεπε να κληθούν, αλήθεια, φορείς, ούτως ώστε να έχουμε μία καλύτερη πληροφόρηση; Δεν θα έπρεπε να έχουμε περισσότερο χρόνο στη διάθεσή μας για να δούμε όλα αυτά τα τεχνικά που υπάρχουν μέσα στο νομοσχέδιο;

Για εμάς, πάντως, δεν ήταν καθόλου εύκολο, όπως ακούσαμε και για τον κ. Παπαδημητρίου, γιατί φυσικά τα τεχνικά θέματα για εμάς δεν είναι τόσο απλά για να τα ερευνήσουμε.

Σε κάθε περίπτωση, δεν συμφωνούμε καθόλου με όλη τη διαδικασία. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Αυτό που έχουμε απέναντί μας είναι κάτι αδιανόητο. Καλούμαστε σε είκοσι τέσσερις ώρες να αποφασίσουμε για να δοθούν 12 δις, ένα ποσό που είναι διπλάσιο, σχεδόν, από το πρωτογενές πλεόνασμα και 50% παραπάνω από τα φορολογικά έσοδα. Δηλαδή, μέσα σε είκοσι τέσσερις ώρες να αποφασιστεί και να δοθούν 12 δις για πέμπτη φορά στις τράπεζες και στα «αρπακτικά» ταμεία με στόχο να αυξηθούν, στην ουσία, οι εξώσεις των Ελλήνων πολιτών.

Εμείς καταγγέλλουμε αυτή τη διαδικασία και αποχωρούμε αυτή τη στιγμή από την Αίθουσα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Τσακαλώτος, εκτός της διαδικασίας.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα, κύριε Πρόεδρε, να κάνω μία συμβιβαστική πρόταση. Αφού όλη η αντιπολίτευση διαφωνεί, δεν υπάρχει κάποιος νόμος του Κράτους ότι η Βουλή πρέπει να τελειώνει με τον Προϋπολογισμό. Ο Προϋπολογισμός τελειώνει την Τετάρτη. Δεν νομίζω ότι οι επενδυτές θα χάσουν κάτι για μία εβδομάδα.

Μπορούμε να κάνουμε μία συνεδρίαση της Επιτροπής την επόμενη Πέμπτη και να προγραμματιστεί για την Παρασκευή η Ολομέλεια. Τουλάχιστον, αν δεν μπορούμε αυτό, να κάνουμε την Ολομέλεια την άλλη Πέμπτη. Νομίζω ότι είναι μία πρόταση που καλύπτει και αυτά που είπε ο κ. Ζαβός, ότι οι επενδυτές το περιμένουν. Θα ξέρουν ότι την Πέμπτη θα γίνει Ολομέλεια. Δεν νομίζω ότι η Κυβέρνηση δεν μπορεί να δείξει αυτή την ευελιξία για μία εβδομάδα. Δεν θα χαθεί ο κόσμος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Ρουσόπουλος.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ, κύριε Πρόεδρε.

Πρώτο και κύριον, το επιτρέπει το κατεπείγον ο Κανονισμός της Βουλής.

Δεύτερον, υπάρχουν θέματα τα οποία, δυστυχώς, η προηγούμενη κυβέρνηση άφησε, είτε από σκοπιμότητα είτε από αβελτηρία. Ένα από αυτά, λοιπόν, συζητείται σήμερα εδώ.

Τρίτον, υπάρχει τρόπος, με Πράξη Νομοθετικού Περιεχομένου, την οποία ακολούθησε η προηγούμενη κυβέρνηση και δεν ακολουθούμε εμείς.

Σεβόμενοι, λοιπόν, την κοινοβουλευτική διαδικασία και σεβόμενοι τους πολίτες που περιμένουν κάτι τέτοιο, εμείς ερχόμαστε σήμερα με την διαδικασία του κατεπείγοντος.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Ο κ. Γκιόλας, έχει το λόγο.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Έρχομαι να συμπληρώσω και να ολοκληρώσω, ίσως, την πρόταση που έκανε ο κ. Τσακαλώτος.

Θα εκμεταλλευτούμε και την αυριανή ημερομηνία για δεύτερη σύγκληση της Επιτροπής, ώστε να προσέλθουν οι φορείς και κυρίως οι δανειολήπτες, πέρα από τις τράπεζες και να πάμε, πλέον, στην Ολομέλεια την επόμενη Πέμπτη, σε μια συνεδρίαση και να ολοκληρώσουμε με τον καλύτερο τρόπο, τουλάχιστον ακούγοντας και τους ενδιαφερόμενους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Ζαββός, έχει το λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε.

Υπάρχουν δύο βασικοί λόγοι, νομίζω, που μας αναγκάζουν να πάμε γρήγορα αυτό το νομοσχέδιο. Πρώτον, όπως είπαμε, είναι η νομοθετική διαδικασία του προϋπολογισμού. Δεύτερον, όλο αυτό τον καιρό, τις είπα διαβουλεύσεις, έγιναν διεργασίες με όλους τους ενδιαφερόμενους φορείς.

Στην ομάδα αυτή που δούλεψαν τον «Ηρακλή» βρέθηκαν οι καλύτεροι Έλληνες νομικοί και καθηγητές, οι οποίοι είναι εξειδικευμένοι στα θέματα της τίτλοποίησης. Αυτοί ήταν η Τράπεζα της Ελλάδος, το ΤΧΣ, ειδικοί όλων των τραπεζών και άλλοι ειδικοί απ’ έξω.

Έχει συζητηθεί, δηλαδή, τεχνικά, γιατί είναι ένα πολύ τεχνικό νομοσχέδιο, με όλους. Έχουμε πλήρη υποστήριξη της Τράπεζας της Ελλάδος, πλήρη υποστήριξη όλων των τραπεζών και της Ένωσης, που είπαν ότι διαβουλεύτηκαν και μόνο οι πολιτικές αποφάσεις, βέβαια, ελήφθησαν από το Υπουργείο.

Τεχνικά, δηλαδή, έχουν εξαντληθεί όλες εκείνες οι δυνατότητες και ελληνικές και άλλες, ακούσαμε τους οποιουσδήποτε φορείς και τους οποιουσδήποτε τεχνικούς πάνω σε αυτό το επίπεδο.

Θα έλεγα, δηλαδή, ότι αυτό, από τη μια μεριά μας ανάγκασε να το φέρουμε αργά, από την άλλη μεριά υπάρχει, όμως, η πραγματική πεποίθηση ότι είναι ένα ολοκληρωμένο σχέδιο και το κυριότερο απ' όλα, που είπα και προηγουμένως, είναι ότι οποιαδήποτε καθυστέρηση δε θα ήταν σε όφελος του ελληνικού τραπεζικού συστήματος.

Επιπλέον, είναι μια διαδικασία η οποία, αν θέλετε, ειδικά σε αυτόν τον νόμο, τηρήθηκε από την αρχή. Στις 13 Σεπτεμβρίου στείλαμε στην Κομισιόν, στις 10 Οκτωβρίου μας έστειλε την απάντηση η Κομισιόν, σε ένα μήνα είχαμε τελειώσει το σχέδιο νόμου, το οποίο κυκλοφόρησε κάποια στιγμή, με τον τρόπο του, στην αγορά. Το έχουν δει, το έχουν διαβάσει όλοι και αυτή τη στιγμή περιμέναμε μέχρι και σήμερα το πρωί τη νομική γνώμη.

Θέλω να σας πω ότι από τεχνική πλευρά έγινε όλο αυτό το οποίο μπορούσε να γίνει. Είμαστε αναγκασμένοι, όμως και πάλι να τηρήσουμε ορισμένες διαδικασίες και να γίνει πριν το τέλος αυτής της χρονιάς.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Επί της διαδικασίας, το Σύνταγμα προβλέπει και ορίζει ρητά τη διαδικασία του κατεπείγοντος. Ο Κανονισμός είναι σαφής και από τη στιγμή που αύριο έχει προγραμματιστεί να εισαχθεί προς συζήτηση στην Ολομέλεια της Βουλής, εμείς, ως Επιτροπή Οικονομικών Υποθέσεων, οφείλουμε να συζητήσουμε σήμερα το σχέδιο νόμου.

Θα έχουμε όλο το χρόνο σήμερα για να συζητήσουμε το νομοσχέδιο.

Κατόπιν αυτών, ερωτάται η Επιτροπή, συμφωνεί με τη διαδικασία του κατεπείγοντος ή όχι;

Η διαδικασία έχει γίνει δεκτή κατά πλειοψηφία και το νομοσχέδιο θα συζητηθεί με τη διαδικασία του κατεπείγοντος.

Ο κ. Κατρίνης, έχει το λόγο.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εγώ, κύριε Πρόεδρε, πραγματικά δεν κατάλαβα για ποιο λόγο πρέπει μέχρι και τον Προϋπολογισμό να έχει ψηφιστεί το νομοσχέδιο. Δεν έχω πειστεί, κύριε Υπουργέ, για το λόγο γιατί αυτό δεν μπορούσε να γίνει π.χ. στις 10 Γενάρη ή στις 15.

Όμως, κύριε Πρόεδρε, πρέπει να είμαστε λίγο προσεκτικοί. Εγώ δεν αμφισβητώ τον Υπουργό ότι όντως είδε τους εμπλεκόμενους φορείς και διαβουλεύτηκε και συζήτησε για να καταλήξει σε αυτό το σχέδιο νόμου. Εδώ, όμως, μην εισάγουμε στην Επιτροπή και στη Βουλή τη λογική ότι εφόσον ο Υπουργός συζητά με τους φορείς δεν χρειάζεται να καλούμε και τους φορείς στην Επιτροπή για να ενημερώσουν, γιατί στο τέλος θα πάμε σε αυτή τη λογική.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχει τέτοιο θέμα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Γι’ αυτό και διαφωνούμε με τη διαδικασία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, καταγράφηκε.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Διαφωνούμε και θεωρούμε, αν τουλάχιστον ερμηνεύω σωστά, αυτά που έχει πει, κύριε Υπουργέ, ότι ο Διοικητής της Τράπεζας της Ελλάδος, δεν είναι και τόσο ένθερμος υποστηρικτής της αποτελεσματικότητας του σχεδίου, το οποίο εσείς φέρνετε και θα θέλαμε σαν Επιτροπή και σαν Βουλή να το ακούσουμε, επισήμως από τον ίδιο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Κατρίνη, μπορείτε να το αναφέρετε στην ομιλία σας αυτό. Δεν υπάρχει κανένας περιορισμός.

Προχωράμε στην οργάνωση της συζήτησης.

Η παράγραφος 7 του άρθρου 109 του Κανονισμού της Βουλής προβλέπει ότι η ομιλία των Εισηγητών και των ομιλητών στην κατ’ αρχήν και κατ’ άρθρο συζήτηση περιορίζεται στο 1/2 του χρόνου που προβλέπεται από τα άρθρα 97 και 103. Προτείνω λοιπόν να μιλήσουν οι Εισηγητές από 12 λεπτά επί της αρχής και επί των άρθρων και οι ομιλητές από 6 λεπτά επί της αρχής και επί των άρθρων.

Το λόγο έχει ο Εισηγητής της Πλειοψηφίας κ. Παπαδημητρίου για 12 λεπτά.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Είναι καλό να εξηγήσουμε, πρώτα από όλα, γιατί είναι το σχέδιο «Ηρακλής». Το σχέδιο «Ηρακλής» είναι ένα σχέδιο που εκπόνησε η Κυβέρνηση, με τη βοήθεια όλων όσων ήδη αναφέρθηκαν, αλλά τους ξαναπούμε, το Ταμείο Χρηματοπιστωτικής Σταθερότητας, που έχει και την κύρια ευθύνη των τραπεζών, με τη βοήθεια των τραπεζών της Ένωσης Ελληνικών Τραπεζών, αλλά και των διοικήσεων των τραπεζών και, κυρίως, με τη βοήθεια της Ευρωπαϊκής Επιτροπής και ειδικά της Γενικής Διεύθυνσης Ανταγωνισμού, αλλά προφανώς και της Ευρωπαϊκής Κεντρικής Τράπεζας, η οποία επίσης έχει το μηχανισμό εποπτείας μέσω του SSM.

Ο σκοπός του «Ηρακλή» είναι η εξυγίανση του τραπεζικού συστήματος και η έγκριση που έχει δοθεί από την Κομισιόν, που ήταν εξαιρετικά σημαντική, στις 10 Οκτωβρίου, αφορά σε αυτό ακριβώς, καθώς και το πράσινο φως μάλλον που δόθηκε από την Ευρωπαϊκή Κεντρική Τράπεζα μόλις χθες το βράδυ ή σήμερα το πρωί -τώρα με απατά η μνήμη μου.

Το σχέδιο νόμου στοχεύει σε κάτι το οποίο είναι εξαιρετικά σημαντικό, τη δραστική μείωση των κόκκινων δανείων, με τα οποία έχουν φορτωθεί οι ελληνικές τράπεζες. Όταν λέμε κόκκινα, καταλαβαίνουμε ότι είναι ένα δάνειο, το οποίο έχει πρόβλημα, αλλά στην πραγματικότητα είναι να μη εξυπηρετούμενο δάνειο και είναι ένα μία τρομακτική βόμβα στα θεμέλια του τραπεζικού συστήματος. Θα ήταν αδικία αν δεν βρισκόταν μία λύση, τη στιγμή που έχουν γίνει πρακτικώς τρεις ανακεφαλαιοποίησεις στις τράπεζες, ο φορολογούμενος και ο Έλληνας πολίτης έχει αναλάβει σχετικά χρέη και πρέπει να πάμε παρακάτω.

Το σχέδιο «Ηρακλής» πιο συγκεκριμένα προβλέπει την παροχή κρατικών εγγυήσεων σε ύψος 12 δισεκατομμυρίων ευρώ, τις οποίες θα χρησιμοποιήσουν οι τράπεζες εφόσον το επιθυμούν, προκειμένου να απαλλαγούν από το μεγάλο μέρος των μη εξυπηρετούμενων δανείων, που διατηρούν στα χαρτοφυλάκιά τους. Ενδεικτικά, το μέγεθος αυτό είναι 70 δισεκατομμύρια. Θα τιτλοποιήσουν -έτσι είναι ο όρος, για να πούμε πώς θα λειτουργήσουν οι τράπεζες- 30 περίπου δισεκατομμύρια ή το 40% του συνόλου των μη εξυπηρετούμενων δανείων.

Με τις αλλαγές που θα γίνουν στη διάρθρωση των χαρτοφυλακίων των τραπεζών, δηλαδή στην οικονομική τους θέση, στην οικονομική τους υγεία, με τις τεχνικές ρυθμίσεις που δίδεται η δυνατότητα να γίνουν μέσω της διαδικασίας του «Ηρακλή», οι τράπεζες θα μπορέσουν να ομαδοποιήσουν τα δάνειά τους, να τιτλοποιήσουν τα δάνεια αυτά, άρα να τα μετατρέψουν σε ένα προϊόν που μπορεί να αγοράσει ένας διεθνής επενδυτής ή ένας Έλληνας επενδυτής, άρα να αρχίσει η διάδοση του κινδύνου και να μη μένει μόνο με εμάς ο κίνδυνος, όπως δυστυχώς ήταν μέχρι στιγμής και θα γίνει με 3 διαφορετικού τύπου ομόλογα.

Το σχέδιο «Ηρακλής» σε πρώτη φάση, κύριε Πρόεδρε, έχει ορίζοντα ισχύος 18 μήνες. Πρέπει να σας πω ότι η δική μου εκτίμηση, την οποία την έχω διαμορφώσει με βάση τις συζητήσεις που έγιναν, είναι πολύ πιο γρήγορα, στους πρώτους έξι μήνες θα δούμε το αποτέλεσμα.

Είναι η πρώτη φάση αυτή, μιας ευρύτερης στρατηγικής που έχει ξεδιπλώσει η ελληνική Κυβέρνηση για να ισχυροποιηθεί το τραπεζικό σύστημα.

Η ελληνική Κυβέρνηση σχεδιάζει, λοιπόν, ένα νέο νομικό πλαίσιο για τα υπερχρεωμένα νοικοκυριά, το ξέρουμε, η παράταση που δόθηκε είναι αυτή που περιμέναμε, αλλά είναι ένα θέμα στο οποίο θα βρει την υποστήριξη πάνω στον «ΗΡΑΚΛΗ».

Ένα ηλεκτρονικό μητρώο εγγυήσεων, ένα κεντρικό μητρώο πιστώσεων και ένα νομικό πλαίσιο που θα διευκολύνει από δω και πέρα της μικροχρηματοδοτήσεις, που είναι αυτό που χρειάζεται η οικονομία μας για να «ξυπνήσει» πέραν των υπολοίπων μεγάλων επενδύσεων.

Χρειάζονται ανακεφαλαιοποίησεις οι τράπεζες; Είναι ένα ερώτημα που πολύ συχνά μπαίνει. Όχι, οι ελληνικές τράπεζες δεν χρειάζονται ανακεφαλαιοποίηση. Και ο «Ηρακλής», δεν είναι μια ακόμη ανακεφαλαιοποίηση.

Υπενθυμίζεται ότι οι ελληνικές τράπεζες έχουν περάσει με επιτυχία διαδοχικά stress tests, δηλαδή διαδικασίες κατά τις οποίες τίθεται υπό αυστηρότατη κρίση η δυνατότητα της τράπεζας να μείνει όρθια σε περίπτωση ενός σημαντικού σοκ οικονομικού.

Και πιο πρόσφατο είναι αυτό του Μαΐου του 2018, σε περίπτωση που θα είχαμε, για παράδειγμα, μια οικονομική ύφεση.

Βρέθηκε, λοιπόν, ότι οι τράπεζες αυτές δεν έχουν πλήγμα στα κεφάλαιά τους και δεν υπάρχει και λόγος επομένως έτσι και αλλιώς να γίνει μια ανακεφαλαιοποίηση. Ο «ΗΡΑΚΛΗΣ» δεν είναι ανακεφαλαιοποίηση.

Οι συστημικές τράπεζες έχουν ήδη με επιτυχία τοποθετήσει στις εξειδικευμένες διεθνείς αγορές των δανείων που έχουν πρόβλημα πολλά δισεκατομμύρια και μείωσαν με αυτόν τον τρόπο το σχετικό βάρος στην οικονομική τους θέση.

Προς το παρόν οι προβλέψεις όλες δίνουν ότι υπάρχει ορίζοντας ανάπτυξης για την ελληνική οικονομία και αυτό που χρειαζόμαστε για να το πετύχουμε είναι κατεπειγόντως να λυθεί και αυτό το πρόβλημα που δυστυχώς έμεινε πίσω προς επίλυση από τη νέα Κυβέρνηση.

Οι κίνδυνοι που έχουν στα κεφάλαιά τους οι τράπεζες θα μειωθούν με το σχέδιο «ΗΡΑΚΛΗΣ» και μειώνοντας αυτό αυξάνεται η πραγματική αξία των τραπεζών, αυξάνεται η αξία που έχουν οι ίδιοι φορολογούμενοι πάρει πάνω τους και επομένως όλο αυτό το «τρένο» θα αρχίσει να κινείται προς τα καλύτερα.

Άρα, το όφελος από τον «ΗΡΑΚΛΗ» για τα νοικοκυριά και για τις επιχειρήσεις, είναι ότι θα έχουν απέναντί τους πλέον να συζητούν με τράπεζες οι οποίες δεν θα έχουν μία και μόνο απάντηση «δεν μπορώ να σε διευκολύνω, γιατί είτε θα πάω φυλακή», το λύσαμε αυτό το θέμα, είχαμε την ισχυρότατη αντίρρησή της Αντιπολίτευσης και λύθηκε. Είτε γιατί, εάν το κάνω, θα καταρρεύσει η τράπεζα.

Εδώ ο «ΗΡΑΚΛΗΣ» έρχεται και δίνει μια δυνατότητα που δεν υπήρχε πριν, ώστε η τράπεζα να μπορεί να συζητά με τους ανθρώπους που έχουν προβλήματα και να τους δίνει θετικές λύσεις.

Οι λύσεις αυτές είναι που έλειπαν. Και θα μου επιτρέψετε να πω, δυστυχώς δεν θα ήθελα να τα επαναλάβω γιατί έγιναν και εκλογές πάμε παρακάτω, αλλά ο λόγος για τον οποίο ενώ τη λύση του «ΗΡΑΚΛΗΣ» ή παρεμφερείς είχαν εξετάσει οι Υπουργοί της προηγούμενης Κυβέρνησης, αλλά δεν δόθηκε η λύση αυτή και την άφησαν, δεν πειράζει, γιατί την κάνουμε και καλύτερα τώρα, να την φέρει η επόμενη Κυβέρνηση, η κυβέρνηση Μητσοτάκη, είναι ότι έπρεπε να πάμε στις εκλογές με σιδηροδέσμιους τους ανθρώπους που είχαν τα δύσκολα δάνεια, τα δάνεια που δεν μπορούσαν να εξυπηρετήσουν.

Στην αποκατάσταση καλύτερων αποτελεσμάτων των τραπεζών πρέπει να δούμε το όφελος των φορολογουμένων, το όφελος όσων βάλανε χρήματα για να σωθούν οι τράπεζες γιατί υπάρχουν πολλοί ιδιώτες και κυρίως το γεγονός ότι οι τράπεζες θα μπορέσουν από δω και πέρα αυτά τα δάνεια τους να τα ξαναχρησιμοποιήσουν για να δανειστούν οι ίδιες.

Αν συμφωνούμε ότι η χώρα χρειάζεται χρήματα, η καλύτερη οδός, η λεωφόρος για να έρθουν, είναι συνήθως η τράπεζα. Αυτό συνέβη και στο παρελθόν, πρέπει να μπορέσουμε να το ξανακάνουμε.

Το σχέδιο «ΗΡΑΚΛΗΣ» δεν είναι κρατική ενίσχυση, κυρίες και κύριοι. Οι κρατικές εγγυήσεις δεν επηρεάζουν το ελληνικό χρέος αυτές που θα βρεθούν και υπάρχει η σφραγίδα, δεν υπάρχει καλύτερη, της Γενικής Διεύθυνσης Ανταγωνισμού, η οποία είναι κέρβερος.

Ακριβώς αυτό ήταν το πρόβλημα. Αυτό ήταν και ένα από τα προβλήματα που δεν ξεπέρασε ο κ. Τσακαλωτος και οι άλλοι συνάδελφοί οι οποίοι ασχολήθηκαν στο πρόσφατο παρελθόν.

Τελικώς, η Γενική Διεύθυνση Ανταγωνισμού είπε ότι αυτό δεν είναι κρατική εγγύηση και με αυτό τον τρόπο μπορεί η Κυβέρνηση να προχωρήσει και εμείς να δώσουμε την έγκρισή μας.

Άρα, το ελληνικό χρέος δεν θα επηρεαστεί, διότι δεν θα καταπέσουν οι εγγυήσεις αυτές και δεν επηρεάζεται επίσης το πολύ αγαπητό στους συναδέλφους της Αξιωματικής Αντιπολίτευσης «μαξιλάρι ρευστότητας.»

Να σας πω και να σας υπενθυμίσω, για να προλάβω και ενδεχόμενες παρατηρήσεις, ότι αυτό, ούτως ή άλλως δεν μπορεί να συμβεί, διότι οι δεσμεύσεις που ανέλαβε η προηγούμενη κυβέρνηση σε ό,τι αφορά στα χρήματα που είναι σε αυτό το λεγόμενο μαξιλάρι, είναι τέτοιες που δεν επιτρέπουν σε Έλληνα Υπουργό να χρησιμοποιήσει τα χρήματα αυτά.

Είναι σημαντικό, επίσης, και παρακαλώ να το σημειώσετε, ότι με αυτήν την πράξη δεν ζημιώνεται ο φορολογούμενος, διότι δεν ζημιώνεται το κράτος, ακριβώς επειδή για το κομμάτι, που θα εξηγήσω στη συνέχεια, που θα πάρουν οι τράπεζες ως εγγύηση, το κράτος θα πληρωθεί. Τα αναμενόμενα έσοδα από αυτή την τιτλοποίηση είναι μέχρι και 200 εκατ. ανά έτος και είναι προμήθεια έναντι των εγγυήσεων που θα δώσει το κράτος. Δεν θυμάμαι, θα μου επιτρέψετε, αλλά φαντάζομαι ότι όποιος το θυμάται από την αντιπολίτευση θα με διορθώσει, να έχουν δοθεί εγγυήσεις που πρώτον, ο κίνδυνος να καταπέσουν είναι μηδενικός και να υπάρχει και προμήθεια και, μάλιστα, σε τέτοιο ύψος. Οι τράπεζες θα πληρώσουν γι’ αυτές τις εξασφαλίσεις και η τιμολόγηση θα γίνει από την ίδια την αγορά. Αυτό γιατί είναι σημαντικό; Είναι σημαντικό διότι μόνον έτσι η αγορά θα εμπιστευτεί ότι η διαδικασία που γίνεται είναι μια διαδικασία διαφανής, είναι μια διαδικασία που υπόκειται στην κρίση, η οποία ξέρετε πόσο αυστηρή είναι, των αγορών και αυτός είναι, θα σας έλεγα, και ο κύριος λόγος για τον οποίον η Ευρωπαϊκή Επιτροπή και συγκεκριμένα η Γενική Διεύθυνση Ανταγωνισμού έδωσε το OK, διότι είναι διαφανής και διότι υπάρχει μια τιμολόγηση την οποία ελέγχει η αγορά. Η τιμολόγηση, λοιπόν, θα γίνεται στη βάση των τιμών που θα έχει το ελληνικό CDS, το Credit Default Swap, και το γνωρίζετε διότι αυτό είναι και η μέτρηση του κινδύνου του ελληνικού ομολόγου. Σε αυτή την τιμολόγηση θα κερδηθεί η εμπιστοσύνη των επενδυτών και δεν θα είναι ένα ακόμη κρατικό όργανο το οποίο θα τιμολογεί, πράγμα που εάν γινόταν, και ορθώς κατά τη γνώμη μου η κυβέρνηση δεν το επέλεξε, θα αύξανε το κίνδυνο διότι ένα κρατικό όργανο μπορεί, βεβαίως, να δει διαφορετικά το όλο θέμα. Αυτή τη στιγμή το CDS είναι στις 144,6 μονάδες βάσης.

Υπάρχει λόγος να βοηθήσει το κράτος στο ζήτημα των κόκκινων δανείων; Υπάρχει και παραϋπάρχει και ο λόγος είναι εξαιρετικά απλός. Ο προηγούμενος σχεδιασμός, στη βάση του οποίου είχαν στρώσει το μαξιλάρι και κοιμόντουσαν στην προηγούμενη κυβέρνηση, ήταν, με τις ευλογίες οφείλω να πω της Ε.Ε. και ειδικά της Ευρωπαϊκής Κεντρικής Τράπεζας, ότι «δε βαριέσαι, μέχρι το 2022 σιγά σιγά θα μειώσετε τα κόκκινα δάνεια». Πρακτικώς, μας είχαν καταδικάσει σε έναν αργό θάνατο. Είναι οι ίδιοι που με κατεπείγοντα τρόπο είπαν, πριν από λίγες εβδομάδες, «γρήγορα περάστε το, γρήγορα τελειώστε με τον «ΗΡΑΚΛΗ», διότι αντελήφθησαν το απολύτως ορθόν ότι πρέπει γρήγορα να τελειώσει αυτή η υπόθεση και αυτό τονίζει την έννοια του κατεπείγοντος, ανεξαρτήτως των διαδικασιών που αποφασίζει η Επιτροπή μας και, τελικώς, η Βουλή. Άρα, το κράτος έπρεπε να έρθει να φέρει τη λύση αυτή και ήρθε με αυτή τη λύση.

Στα ειδικά άρθρα θα δείτε ότι εκδίδονται τρεις τύποι ομολόγων. Ο ένας τύπος ομολόγων δίνει τη δυνατότητα στις τράπεζες να πουλήσουν αλλού, αλλά προσοχή! Δεν πουλάνε το δάνειο του ιδιώτη, είτε του επιχειρηματία, είτε του νοικοκύρη. Η σχέση παραμένει αυτή που λέει η σύμβαση που έχει ο καθένας μας υπογράψει. Η σχέση παραμένει με την τράπεζα. Πουλάνε ένα δευτερεύον προϊόν, το πουλάνε σε κάποιον ο οποίος θα το πάρει προκειμένου να μπορέσει να το επανατοποθετήσει στην αγορά, άρα κάτι που ήταν χαμένο αποκτά μια αξία, θα πουλάνε, λοιπόν, οι τράπεζες ένα «κάτω» κομμάτι, όπως λέγεται, είναι το πιο επικίνδυνο κομμάτι. Ήδη οι τράπεζες έχουν πάρει προβλέψεις, άρα, κατά κάποια έννοια, οι φορολογούμενοι ως μέτοχοι και οι μέτοχοι έχουν πάρει τον κίνδυνο αυτόν, τα χρήματα των εγγυήσεων γι’ αυτά τα δάνεια έχουν δοθεί από τα κέρδη και τα εισοδήματα των τραπεζών των προηγούμενων ετών. Υπάρχει ένα ενδιάμεσο κομμάτι, το οποίο είναι μετρίου κινδύνου και ένα κομμάτι που έχει πολύ μικρό κίνδυνο, το οποίο έχει τον ειδικό χειρισμό. Προσοχή! Ο «ΗΡΑΚΛΗΣ» απευθύνεται και αφορά μόνο αυτό το κομμάτι, το καλό κομμάτι, το κομμάτι που έχει υψηλή εξασφάλιση, που δεν έχει κινδύνους. Με αυτή την έννοια, ο φορολογούμενος δεν πρόκειται να γίνει ανάδοχος ενός υψηλού κινδύνου, αλλά ενός, πρακτικώς, μηδαμινού κινδύνου. Εδώ, πάλι, θα επικαλεστώ τη γνώμη της Γενικής Επιτροπής Ανταγωνισμού, η οποία λέει «ακριβώς επειδή δεν έχει κίνδυνο, δεν θεωρώ ότι είναι state aid, ότι είναι κρατική ενίσχυση».

Πρέπει να πούμε ότι χωρίς αυτό οι ελπίδες όλων μας, θέλω να πιστεύω, να πάρει γρήγορα μπροστά η οικονομία θα ήταν πολύ μικρότερες, κυρίως, όμως, δεν θα είχαμε το εργαλείο. Αυτή τη στιγμή έχουμε το εργαλείο και ελπίζουμε όλοι - και αυτό είναι που πρέπει να ελέγχουμε συνεχώς και θα ελέγχεται συνεχώς, διότι ο «ΗΡΑΚΛΗΣ» θα λειτουργεί και σαν μια καθημερινή μηχανή ελέγχου, ακριβώς διότι θα έχουν αναληφθεί οι σχετικές ευθύνες και η συμμετοχή του κράτους θα είναι τέτοια - ότι οι τράπεζες θα κάνουν τη δουλειά τους, ότι επιτέλους θα σταματήσουν να λένε «δεν μπορώ, δεν βρίσκω το τρόπο, κινδυνεύω να πάω φυλακή» ή οτιδήποτε άλλο, αλλά θα κάνουν τη δουλειά τους.

Ο λόγος για τον οποίο εγκρίθηκε από την Ευρωπαϊκή Επιτροπή, από τη Διεύθυνση Ανταγωνισμού και κατόπιν από την Κομισιόν στις 10 Οκτωβρίου είναι, θα το επαναλάβω, ότι υπήρχε βεβαίως το προηγούμενο του ιταλικού σχεδίου, το ιταλικό σχέδιο όμως ήταν μια πρωτοπορία εκείνη τη στιγμή, πλην όμως αυτή τη στιγμή το σχέδιο που έχετε μπροστά σας αποτελεί μια πρωτοπορία έναντι και εκείνου. Δεν έχει ξανασυμβεί ποτέ πριν, παρά μόνο σε συνθήκες σχετικής πτώχευσης, ένα κράτος να πετυχαίνει αυτό που σήμερα και αύριο με την ψηφοφορία στην Ολομέλεια θα πετύχουμε.

Δηλαδή, να είναι ένα κράτος, το οποίο δεν έχει ακόμη την αξιοπιστία του, δηλαδή να είναι μικρού επενδυτικού κινδύνου, δυστυχώς η Ελλάδα έχει ακόμη δρόμο, αλλά θα το πετύχουμε συντομότερα από ότι είχε υπολογιστεί και επιπλέον, ότι οι τράπεζες μας είναι δυστυχώς πολύ πιο κάτω και από το κράτος, για να μην αναφέρω τα τεχνικά, ότι οι τράπεζες είναι CCC, που είναι ένα πολύ χαμηλό επίπεδο και το κράτος μας είναι στο BB minus, που είναι πάνω από αυτό.

Οι τράπεζες, αυτομάτως με αυτό το σχέδιο, θα αναβαθμιστούν και θα μπορέσουν και να κάνουν τη δουλειά, στην οποία αναφέρθηκα προηγουμένως και κυρίως τη δουλειά των τραπεζών, αλλά και οι μετοχές τους να αναβαθμιστούν. Αυτό είναι πολύ σημαντικό, μπορούν με τον καταλαβαίνουν οι συνάδελφοι της Αξιωματικής Αντιπολίτευσης, διότι δυστυχώς το 2015 χάσαμε ουσιαστικά τα λεφτά, που είχαμε βάλει με τις προηγούμενες ανακεφαλαιοποιήσεις, αλλά είναι πολύ σημαντικό για το φορολογούμενο, που εξακολουθεί, μέσω του Ταμείου Χρηματοπιστωτικής Σταθερότητας, να έχει μια κάποια συμμετοχή σε αυτό.

Άρα, προτείνω η Επιτροπή να δώσει την έγκρισή της και να καταλάβει ότι πηγαίνοντας μπροστά, η Ευρώπη - δεν θα μας έδινε ποτέ το ΟΚ, πηγαίνετε μπροστά, εάν δεν ήταν πλήρως εξασφαλισμένη - με αυτό τον τρόπο θα λύσει ένα πρόβλημα το οποίο δυστυχώς και οι ίδιοι, με πολλούς και διαφορετικούς τρόπους, συμμετείχαν στη γέννησή του.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, προτού ξεκινήσω την τοποθέτηση μου, δεν μπορώ επιπρόσθετα να μην αναφέρω τις άστοχες ενέργειες, κατά την άποψή μας, όσον αφορά στο κατεπείγον και το έλλειμμα τεκμηρίωσης, άλλωστε και ο συνάδελφος, κ. Παπαδημητρίου αντιλήφθηκε τη δυσκολία και προσπάθησε να αντλήσει επιχειρήματα γύρω από το ζήτημα αυτό. Με αυτό τον τρόπο νομίζω ότι δεν τιμούμε τα κοινοβουλευτικά ήθη, ήδη μια παράταξη αποχώρησε, θα μπορούσαμε να το κάνουμε και εμείς αυτό, αλλά ελέω τη σημαντικότητας του νομοσχεδίου, νομίζω ότι πρέπει να ενσκήψουμε και στον ελάχιστο χρόνο που διαθέτουμε, δεδομένης της ανάρτησής του χθες το βράδυ, να τοποθετηθούμε και φυσικά να επιφυλαχθούμε εν τέλει, λόγω ακριβώς αυτού του ζητήματος, για τη συνεδρίαση στην Ολομέλεια.

Κυρίες και κύριοι συνάδελφοι, δεν υπάρχει αμφιβολία ότι τα μη εξυπηρετούμενα δάνεια αποτελούν το μεγαλύτερο πρόβλημα της ελληνικής οικονομίας μέχρι σήμερα. Η επιτυχής έξοδος από τα προγράμματα δημοσιονομικής εποπτείας δεν θα είναι ολοκληρωμένη, αν το πρόβλημα αυτό του ελληνικού τραπεζικού συστήματος δεν αντιμετωπιστεί με έγκυρο και αποτελεσματικό τρόπο.

Ταυτόχρονα, όμως, δεν χωρά αμφιβολία ότι το πρόβλημα αυτό δεν μπορεί να αντιμετωπιστεί με όρους, που να διασαλεύουν την κοινωνική συνοχή και την κοινωνική ειρήνη. Δεν μπορεί να αντιμετωπιστεί, εάν πρώτα δεν έχει διασφαλιστεί το δικαίωμα στη στέγαση και δεν έχει ισχυροποιηθεί η θέση των δανειοληπτών, σε σχέση με τα τραπεζικά ιδρύματα.

Το σημερινό σχέδιο νόμου, με την απαράδεκτη διαδικασία που έχει ακολουθήσει η Κυβέρνηση για την κατάθεσή του, οφείλουμε να το αντιμετωπίσουμε υπό το παραπάνω πρίσμα.

Κυρίες και κύριοι συνάδελφοι, ας δούμε λίγο την προγενέστερη κατάσταση. Το σχέδιο της απελθούσας κυβέρνησης, για τη διαχείριση των κόκκινων δανείων. ήταν πολυδιάστατο και περιελάμβανε πολλά διαφορετικά εργαλεία. Το σχέδιο αυτό, εξάλλου, αποτυπώθηκε και στην αναπτυξιακή στρατηγική της Κυβέρνησης, με όρους διαφάνειας, ώστε όλοι οι ενδιαφερόμενοι να γνωρίζουν τις επερχόμενες αλλαγές στο θεσμικό πλαίσιο, αναφορικά με τα κόκκινα δάνεια. Επιτρέψουμε να δείξω και την αντιδιαστολή με τη σημερινή κατάσταση, που δεν υπήρξε καμία δημόσια διαβούλευση.

Μέρος της λύσης που προωθούσαμε αφορούσε τη διευκόλυνση των τραπεζικών ιδρυμάτων. Το σημερινό σχέδιο που καταθέτει η Κυβέρνηση έχει ξεκινήσει να αποτελεί αντικείμενο διαπραγμάτευσης ανάμεσα στην Ελλάδα και τους ευρωπαϊκούς θεσμούς από τον προηγούμενο Φλεβάρη, αυτό εξάλλου αποτυπώνεται και στην απόφαση της Ευρωπαϊκής Επιτροπής, που το σχέδιο νόμου αυτό επικαλείται.

Παράλληλα, όμως, στις προτεραιότητες του ΣΥΡΙΖΑ ήταν πάντοτε και η προστασία της πρώτης κατοικίας για τα υπερχρεωμένα νοικοκυριά που υπέστησαν τις μεγαλύτερες συνέπειες της οικονομικής κρίσης και η διαμεσολάβηση ανάμεσα στις ελληνικές τράπεζες και τις ελληνικές μικρομεσαίες επιχειρήσεις, ώστε να κατασκευάσουμε εκείνα τα εργαλεία για να καμφθεί η ανικανότητα ή η απροθυμία των τραπεζών να προβούν σε εκτεταμένες ρυθμίσεις δανείων με τρόπο ευνοϊκό και για τα δύο βέβαια μέρη.

Για τους παραπάνω λόγους, το σχέδιό μας περιελάμβανε την αναθεώρηση του νόμου Κατσέλη, τον εξωδικαστικό μηχανισμό ρύθμισης οφειλών που αντικατέστησε τον αποτυχημένο νόμο Δένδια, τον εκσυγχρονισμό του πτωχευτικού κώδικα, το νόμο για την προστασία της πρώτης κατοικίας και πολλά άλλα. Φυσικά το σχέδιό μας περιελάμβανε και την προοπτική της δημιουργίας μιας Bad Bank. To σχέδιο για την δημιουργία της Bad Bank ύστερα από πολύ κόπο και πολύ διαπραγμάτευση, οδήγησε σε μία κοινή κατανόηση αναφορικά με την αναγκαιότητα δημιουργίας ενός Asset Protection Scheme, που είναι ο πυρήνας του σχεδίου για τον οποίο σήμερα συζητάμε.

Ας δούμε συνοπτικά το ίδιο το σχέδιο νόμου που έτσι επί τροχάδην ήρθε χθες το βράδυ. Περιλαμβάνει την τιτλοποίηση απαιτήσεων των ελληνικών τραπεζών με την εγγύηση των ελληνικών, οι οποίες θα μεταβιβαστούν σε ένα APS και στη συνέχεια την διαχείριση αυτών των απαιτήσεων από έναν διαχειριστή με τρόπο τέτοιο, ώστε να αποζημιώνεται το ελληνικό δημόσιο. Σχέδιο που για πρώτη φορά είχε εφαρμοστεί στην Ιταλία και σε αυτό το πρότυπο ακολούθησε και η Κυβέρνηση του ΣΥΡΙΖΑ στα πρώτα στάδια ωρίμανσης αυτού του σχεδίου. Ένα τέτοιο σχέδιο θα μπορούσε να αφορά έως και το μισό των μη εξυπηρετούμενων δανείων των τραπεζών και να δώσει πραγματική ανάσα στις τράπεζες. Ωστόσο, στον δικό μας σχεδιασμό το σχέδιο αυτό θα προχωρούσε επί συνθήκες προστασίας των καταναλωτών και συγκεκριμένα της πρώτης κατοικίας. Θα προχωρούσε υπό συνθήκες ενός ολοκληρωμένου σχεδίου διαχείρισης κόκκινων δανείων, στο οποίο η τιτλοποίηση θα αποτελούσε την ύστατη λύση για τις τράπεζες. Δυστυχώς, ένα τέτοιο σχέδιο απουσιάζει εκκωφαντικά σήμερα. Η προστασία της πρώτης κατοικίας που επικύρωσε την προηγούμενη Τρίτη το Ελληνικό Κοινοβούλιο, δηλαδή μόλις χθες, εκτείνεται μέχρι τον Απρίλιο. Ωστόσο, σύμφωνα με το σχέδιο νόμου οι τράπεζες έχουν ισχυρό κίνητρο να υποβάλλουν τις αιτήσεις τιτλοποίησης τους εντός του τρέχοντος 12μήνου. Παράλληλα, οι εγγυήσεις του ελληνικού δημοσίου παρέχονται προς τις τράπεζες υπό την προϋπόθεση ότι ανεξάρτητοι διαχειριστές έχουν προβεί στην πώληση του 50% των δανείων χαμηλής εξασφάλισης. Άρα, όχι μόνο δεν υπάρχει καμία εγγύηση ότι στα πακέτα τιτλοποιήσεων δεν θα παρέχονται στεγαστικά δάνεια πρώτης κατοικίας, αλλά οι τράπεζες ενθαρρύνονται κιόλας από το νομοθέτη να προβούν στο κατά το δυνατόν μεγαλύτερη πώλησή τους αν θέλουν να απολαύσουν τις ευνοϊκές του ρυθμίσεις. Οι διαδικασίες αυτές προβλέπονται και στο σχέδιο της Ιταλίας, αλλά απουσία άλλων εργαλείων για τα κόκκινα δάνεια έχουμε πραγματικά έναν έντονο προβληματισμό για τις κοινωνικές επιπτώσεις του σχεδίου αυτού.

Πάμε λίγο στα επί της αρχής ερωτήματα, κύριε Πρόεδρε. Τι μέρος του χαρτοφυλακείου των τραπεζών προβλέπετε να τιτλοποιηθεί; Είναι βασικό και θεμελιώδης για εμάς ερώτημα. Δεύτερον, τι προβλέπετε για τα δάνεια των μικρομεσαίων επιχειρήσεων στο σχέδιο νόμου; Τρίτον, τι προβλέπετε για τα στεγαστικά δάνεια και δει τα δάνεια πρώτης κατοικίας στο σχέδιο νόμου; Τέταρτον, ποιος είναι ο συνολικός σχεδιασμός για τα κόκκινα δάνεια της Κυβέρνησης; Πέμπτον, οι ομολογίες αυτές θα είναι μηδενικού ρίσκου για τις τράπεζες ώστε να επωφεληθούν οι ελληνικές τράπεζες;

Πάμε τώρα στα επί των άρθρων ερωτήματα. Επί του άρθρου νούμερο 5. Ποια είναι τα εχέγγυα εμπειρίας που προβλέπονται για τον ανεξάρτητο διαχειριστή; Δεν περιορίζει η διατύπωση της διάταξης αυτής το εύρος των πιθανών ενδιαφερόμενων σε διεθνείς εταιρείες διαχείρισης κόκκινων δανείων;

Επί του άρθρου νούμερο 9. Τι εννοείτε, κύριε Υπουργέ, όταν λέτε ότι οι εγγυήσεις παρέχονται για τιτλοποιήσεις είτε ολοκληρωμένες είτε που δεν έχουν ακόμα ολοκληρωθεί; Αφορά το σχήμα και εν εξελίξει σχέδια τιτλοποιήσεων των δύο συστημικών τραπεζών ALPHA και EUROBANK που έχουν ήδη ξεκινήσει ανάλογες διαδικασίες;

Στο άρθρο 10. Οι εγγυήσεις τίθενται σε ισχύ όταν επιβεβαιωθεί από το ελληνικό δημόσιο η πώληση σε ιδιώτες επενδυτές το ποσοστό των δανείων χαμηλής εξοφλητικής προτεραιότητας. Προφανώς αυτό λειτουργεί ως κίνητρο για τις τράπεζες και για τους ανεξάρτητους διαχειριστές να πουλήσουν τα δάνεια χαμηλής προτεραιότητας. Επίσης, προφανώς αυτά αφορούν και κύρια κατοικία υπό καθεστώς απελευθέρωσης των πλειστηριασμών. Αυτό εκτιμούμε τουλάχιστον, αλλά περιμένουμε την απάντηση.

Επί του άρθρου 12, με ποιες προϋποθέσεις και σε ποιες συνθήκες αντικαθίσταται ο ανεξάρτητος διαχειριστής των τιτλοποιημένων απαιτήσεων; Πώς προστατεύεται το Ελληνικό Δημόσιο από περιπτώσεις κακοδιαχείρισης των πωλούμενων χαρτοφυλακίων; Μετά την κατάπτωση των εγγυήσεων θα είναι, πλέον, αργά. Πρέπει να υπάρχουν διαδικασίες πριν φθάσουμε εκεί, που να προστατεύουν το Δημόσιο από αυτό το ενδεχόμενο και σε αυτό, κύριε Πρόεδρε, έχουμε συγκεκριμένες προτάσεις, παρεμβάσεις που θωρακίζουν το πλαίσιο αυτό, θωρακίζουν τη διαδικασία μέσω πάντοτε, αν θέλετε και εμπροσθοβαρούς κίνησης στο Ελληνικό Κοινοβούλιο με κοινή Επιτροπή Παραγωγής Εμπορίου και Οικονομικών Υποθέσεων και πλήθος άλλων δικλείδων, που θα προσφέρουν διασφάλιση και θωράκιση για τη συγκεκριμένη διαδικασία.

Επί του άρθρου 16, ποια είναι τα όρη και αρμοδιότητες του ανεξάρτητου επόπτη που προβλέπεται και τι εποπτεύει, την προστασία του Δημοσίου, την προστασία του καταναλωτή, την τήρηση των κανόνων του ανταγωνισμού; Εξάλλου την παρακολούθηση του εγχειρήματος από την πλευρά του Ελληνικού Δημοσίου την αναλαμβάνει η Επιτροπή Παρακολούθησης Εγγυήσεων και Γενικός Διευθυντής του Οργανισμού Διαχείρισης Δημοσίου Χρέους, που προβλέπεται, άλλωστε, από το άρθρο 17. Αρά, ο ανεξάρτητος επόπτης, του παραπάνω άρθρου, για λογαριασμό ποιανού ενεργεί; Νομίζω ότι είναι εύλογα τα ερωτήματα που πραγματικά χρήζουν απάντησης από τον κ. Υφυπουργού.

Κάποια άλλα ζητήματα, τα οποία είναι πολύ σημαντικά, θα υπάρχει σαφής αναφορά για διεύρυνση, για αύξηση των εγγυήσεων με υπουργική απόφαση. Νομίζουμε ότι αυτό απέχει παρασάγγας από την χρηστή διαχείριση, οπωσδήποτε θα πρέπει να προβλεφθεί μία διαδικασία. Δεν μπορεί να αυξάνει κατά το δοκούν ο οποιοσδήποτε Υπουργός. Κύριε Παπαδημητρίου, φαντάζομαι ότι έχετε δει τη συγκεκριμένη διάταξη χωρίς να υπάρχουν οι προβλεπόμενες προγενέστερες διαδικασίες και αυτό είναι κάτι κρίσιμο. Δεν λέμε όχι, κατάλληλο φίλτρο και θωράκιση, διότι δεν μπορεί για τιμήματα και τέτοιου μεγάλου ύψους ποσά να υπάρχει μία απλή υπουργική απόφαση, αν είναι δυνατόν πραγματικά.

Όσον αφορά τον Πτωχευτικό Κώδικα και για τις κατοικίες για τον νόμο 4605/2019 να μην εμπίπτουν, προφανώς αναφέρθηκα προηγουμένως.

Η εταιρική διακυβέρνηση, διοικήσεις και η αλλαγή του νόμου της νομισματικής σταθερότατος, η διαφάνεια ανάρτησης σχεδίου, που το θεωρούμε πάρα πολύ σημαντικό και φυσικά η παντελής έλλειψη αναπτυξιακού σχεδιασμού, έρχεται ουσιαστικά πυροσβεστικά το συγκεκριμένο σχέδιο νόμου χωρίς να υπάρχει προηγηθεί ένα ολοκληρωμένο ολιστικό σχέδιο αναπτυξιακού χαρακτήρα για την Κυβέρνηση. Αυτό δείχνει και το έλλειμμα βηματισμού που υπάρχει στο κυβερνητικό σχήμα.

Τώρα συμπερασματικά θα σας πούμε το εξής: Επί της αρχής ο ΣΥ.ΡΙΖ.Α. θεωρεί ότι το σχέδιο, όπως είχε ονομαστεί «Ηρακλής», πρέπει να είναι μέρος μιας ολιστικής στρατηγικής για τα κόκκινα δάνεια. Το σχέδιο αυτό αποτυπωνόταν στην Εθνική Αναπτυξιακή Στρατηγική του ΣΥ.ΡΙΖ.Α., αλλά απουσιάζει στο σχεδιασμό της παρούσας Κυβέρνησης. Παράλληλα στον δικό μας σχεδιασμό το σχεδίου τιτλοποίησης θα μπορούσε να περπατήσει υπό την προϋπόθεση ότι εξασφαλίζονται οι όροι της κοινωνικής ειρήνης μέσω της προστασίας της πρώτης κατοικίας, αλλά και την ύπαρξη εναλλακτικών εργαλείων για την προστασία της μικρομεσαίας επιχειρηματικότητας.

Υπό αυτή την έννοια, κύριε Πρόεδρε, ο ΣΥ.ΡΙΖ.Α. επιφυλάσσεται για την τελική του τοποθέτηση στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς, τον κ. Μαμουλάκη.

Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Σας ευχαριστώ πολύ, κύριε Πρόεδρε. Αφού για μία ακόμα φορά εκφράσουμε την πλήρη αντίθεση μας για τον εντελώς αντικοινοβουλευτικό τρόπο, με τον οποίο εισήχθη το νομοσχέδιο προς συζήτηση σήμερα στην Επιτροπή Οικονομικών, χωρίς καμία διαβούλευση, ούτε με τα πολιτικά κόμματα, ούτε με τους φορείς, ούτε βεβαίως με τους καταναλωτές και τους δανειολήπτες, πάρα μόνο από ότι φαίνεται με τις τράπεζες, τα Funds και τους επενδυτές, τους οποίους αφορά και αυτό το νομοσχέδιο. Για ακόμη μία φορά, θεωρούμε ότι έγινε λάθος διαδικασία στη συζήτησης.

Μία δεύτερη παρατήρηση εξίσου σημαντική, το ποιους αφορά τελικά αυτό το νομοσχέδιο; Είναι ένα νομοσχέδιο, το οποίο μέσα στην Εισηγητική Έκθεση λέει – δεν το λέμε εμείς, το λέει στο νομοσχέδιο – «αφορά μόνο τις τράπεζες και με αυτό τον τρόπο οι τράπεζες θα μπορέσουν να απομειώσουν γρήγορα τους ισολογισμούς τους με κόκκινα δάνεια, να αυξήσουν την κερδοφορία τους»., μάλιστα η ίδια Έκθεση λέει ότι «η πρωτοβουλία κινείται στον άξονα της βελτίωσης της ποιότητας του ισολογισμού τραπεζών και μόνο».

Αναρωτιέμαι, κύριε Πρόεδρε, μήπως αυτό το νομοσχέδιο ξεχνά κάποιους, μήπως ξεχνά τους δανειολήπτες; Αλλά βέβαια, θα μπορούσε να πει κάποιος, ότι για τους δανειολήπτες η Κυβέρνηση νομοθέτησε μόλις χθες, την δήθεν επέκταση της προστασίας της πρώτης κατοικίας για τέσσερις μήνες, μετά επικοινωνιακών διθυράμβων και πομπωδών ανακοινώσεων, καθησυχάζοντας θεωρητικά, όλους όσους αγωνιούν ότι από το νέο έτος θα γίνουν δέκτες έντονων επιθετικών κινήσεων από τα funds, σε σχέση με τους πλειστηριασμούς και τις κατασχέσεις. Και βεβαίως, αυτή η επέκταση έρχεται σε συνέχεια με την πρόσφατη νομοθετική τροποποίηση του ν.4605, η οποία επίσης επικοινωνήθηκε με πανηγυρικό τρόπο από την Κυβέρνηση, ένα νόμο που ψήφισε η προηγούμενη Κυβέρνηση, ένα νόμο, ο οποίος στην πράξη έχει αποτύχει και δεν έχει δώσει καμία λύση στους αδύναμους δανειολήπτες.

Το λέμε εμείς; Δεν το λέμε εμείς, το λέει η Ειδική Γραμματεία Διαχείρισης Ιδιωτικού Χρέους, το λένε τα ίδια τα στοιχεία που είναι αδιαμφισβήτητα. Την 23η εβδομάδα λειτουργίας της πλατφόρμας- δηλαδή μόλις πριν από τέσσερις μέρες- από 35.670 αιτήσεις, κύριε Πρόεδρε και κυρίες και κύριοι συνάδελφοι, που είχαν υποβληθεί σε αυτή την πλατφόρμα, έχουν γίνει μόλις 50 ρυθμίσεις. Αν αυτή είναι η πολιτική προστασίας την οποία οραματίζεται ή ονειρεύεται η Κυβέρνηση, σε συνέχεια της προηγούμενης Κυβέρνησης που είχε εφαρμόσει αυτό το νόμο και είχε επίσης αυτή την πλατφόρμα, εμείς διαφωνούμε κάθετα με αυτή τη φιλοσοφία και με αυτή τη λογική. Γι' αυτό ακριβώς και καταθέσαμε και θα επανακαταθέσουμε και στην αυριανή συζήτηση, στην οποία θα μας δοθεί η δυνατότητα να μιλήσουμε επί της ουσίας και όχι αυτή την fast track διαδικασία η οποία γίνεται σήμερα, θα καταθέσουμε την πρόταση νόμου για την επέκταση του ν.3869/2010, για ένα τουλάχιστον ακόμα χρόνο, στους πραγματικά αδύναμους δανειολήπτες, με τη δυνατότητα αγορά των δανείων από τους δανειολήπτες πριν μεταφερθούν στις εταιρείες διαχείρισης, ακόμη και των δανείων που έχουν μεταφερθεί ήδη στα funds, γιατί εμείς θεωρούμε ότι το νομοσχέδιο αυτό έπρεπε και πρέπει, να έχει ανθρωποκεντρικό χαρακτήρα και να στοχεύει κυρίως στους δανειολήπτες, βεβαίως πάντα, με την πρόνοια να διασφαλίζει την ισορροπία του χρηματοπιστωτικού συστήματος.

Βεβαίως πρέπει να μιλήσουμε για την πορεία του τραπεζικού συστήματος όλα τα προηγούμενα χρόνια, τα χρόνια της κρίσης, για την αλόγιστη πιστωτική επέκταση, για την οποία δεν αναζητήθηκαν ευθύνες πολλές φορές, οδηγηθήκαμε εν μέσω κρίσης, σε δύο ανακεφαλαιοποιήσεις τραπεζών, με το Δημόσιο να αποκτά πλειοψηφικά πακέτα.

Βεβαίως, θα πρέπει να μιλήσουμε για το πρώτο εξάμηνο του 2015, τότε που κυριαρχούσε η σεισάχθεια και το δόγμα «δεν πληρώνω», με αποτέλεσμα να εκτοξεύσουν τα μη-εξυπηρετούμενα δάνεια στο 45% του συνόλου των δανείων, να φύγουν πάνω από 40 δις ευρώ καταθέσεις στο εξωτερικό και να οδηγηθούμε σε μια τρίτη αχρείαστη ανακεφαλαιοποίηση, όπου οι τράπεζες πέρασαν στα χέρια των ξένων funds, έναντι πραγματικά πολύ χαμηλού τιμήματος.

Βεβαίως θα έπρεπε να μιλήσουμε για τον σχεδιασμό της προηγούμενης Κυβέρνησης, για την αναδιάρθρωση τότε- το είχε εξαγγείλει πομπωδώς- των μη-εξυπηρετούμενων δανείων μέχρι το 2019, η οποία απέτυχε, γιατί οι πωλήσεις δανείων από το 10% του στόχου της αναδιάρθρωσης, ουσιαστικά έγιναν η πιο συνήθης πρακτική σε αυτό το στόχο, ενώ ήταν ανύπαρκτες και οι ρευστοποιήσεις από τους στρατηγικούς κακοπληρωτές.

Και βεβαίως θα πρέπει να μιλήσουμε και για την πρόταση την οποία είχαμε καταθέσει εμείς από το 2017, για τη δημιουργία ενός Φορέα διαχείρισης των οφειλών, που δεν θα αφορά μόνο τα δάνεια στις τράπεζες, αλλά θα αφορά και τις οφειλές στα Ασφαλιστικά Ταμεία και στην Εφορία, που θα έδινε τη δυνατότητα και να υπάρχει εξατομικευμένη πολιτική που να είναι πιο αποτελεσματική και βεβαίως, να μην υπάρχει πρόβλημα σε σχέση με τον ανθελληνισμό των επιχειρήσεων και τον αναπτυξιακό τους χαρακτήρα.

Βεβαίως σήμερα παρουσιάζεται- και αυτό φαίνεται στην αιτιολογική έκθεση- ως πρόοδος, η μείωση των μη-εξυπηρετούμενων δανείων κατά 6,4 δις ευρώ, που στην πραγματικότητα δεν αφορά καμία διαδικασία νέας ρύθμισης, αλλά μόνο από διαγραφές μη-εξυπηρετούμενων δανείων και πωλήσεις σε funds, ενώ την ίδια στιγμή συνεχίζεται η καθαρή εισροή νέων δανείων.

Άρα, εδώ μιλάμε για ένα σχέδιο το οποίο απαλλάσσει τις τράπεζες μόνο από ένα μέρος των «κόκκινων δανείων», το οποίο θα πωληθεί στους επενδυτές- δεν ξέρω αν αυτή η έννοια είναι δόκιμη και εάν η Κυβέρνηση οραματίζεται τέτοιου είδους επενδύσεις στην νέα αναπτυξιακή στρατηγική και προοπτική της χώρας- και βεβαίως νομίζω, ότι ενώ όλοι συμφωνούμε ότι πρέπει οι τράπεζες να είναι και υγιείς και βιώσιμες για να μπορέσουν να χρηματοδοτήσουν την Οικονομία, θεωρούμε ότι με αυτό το σχέδιο, όπως τουλάχιστον έχει έρθει, δεν επιτυγχάνεται αυτό.

Ο «ΗΡΑΚΛΗΣ» είναι μια λύση, η οποία είναι ατελής, δεν το λέμε εμείς, το λέει η ίδια η Τράπεζα της Ελλάδος, βεβαίως, παραμένει πολύ μεγάλο το ποσοστό των μη εξυπηρετούμενων δανείων σαν υπόλοιπο πάνω από 40 δισ. ευρώ και βεβαίως, βασίζεται σε μια υπόθεση για την κερδοφορία των τραπεζών, όταν ξέρουμε το μεγάλο ποσοστό αυτής κερδοφορίας βασίζεται στον επί χρόνια αναβαλλόμενο φόρο, όπως, επίσης, κύριε Πρόεδρε, και στις χρεώσεις που επιβάλλουν στους πολίτες οι τράπεζες και αφορούν σε ένα πολύ μεγάλο κομμάτι και ηλεκτρονικές συναλλαγές, τις οποίες η ίδια η Κυβέρνηση, πριν από μία εβδομάδα προσπαθούσε, να προωθήσει και να ενθαρρύνει τους πολίτες να πάνε προς τις συναλλαγές αυτές χωρίς, να μας λέει, τι προτίθεται να κάνει για την αναστολή αυτών των παράλογων και καταχρηστικών χρεώσεων, οι οποίες πιστώνονται στους λογαριασμούς των πολιτών. Και για τους οποίους ενώ επικοινωνιακά και πάλι η Κυβέρνηση πανηγύρισε πριν από ένα μήνα με παρέμβαση του Πρωθυπουργού, ότι λύθηκε το πρόβλημα σήμερα που μιλάμε, δεν έχει αλλάξει απολύτως τίποτα. Και εμείς θα επανέλθουμε πολύ σύντομα σε αυτό το ζήτημα.

Βεβαίως, θα πρέπει, να μιλήσουμε για το κομμάτι των δανείων επιχειρηματικών 250.000 δανείων, τα οποία θα μεταφερθούν στα funds και στους πλειστηριασμός, που είναι προ των πυλών με επιθετικό τρόπο μόνο για το Δεκέμβριο έχουν προγραμματιστεί 2300 πλειστηριασμοί. Βεβαίως, δεν υπάρχει καμία προστασία ούτε των επαγγελματικών, ούτε των στεγαστικών δανείων παρά τα όσα η Κυβέρνηση θέλει, να περάσει επικοινωνιακά.

Βεβαίως, θα πρέπει να δούμε, αν σε όλη αυτή τη στρατηγική την οποία υλοποιεί η Κυβέρνηση τελικά η Ν.Δ. της ανοιχτής και φιλελεύθερης οικονομίας χρησιμοποιεί το επάρατο και αντιαναπτυξιακό κράτος μόνο και μόνο, για να εγγυηθεί μια μίνιμουμ κερδοφορία ή να εξασφαλίσει κάποια κεφάλαια για τις τράπεζες και αυτό, βεβαίως, το κάνει σε αγαστή συνεργασία με μια Ευρώπη, η οποία όταν θέλει εμφανίζεται ως συντηρητική και δεν αναγνωρίζει ένα χαρακτήρα αναπτυξιακό για το κράτος, αλλά όταν το κράτος μπορεί να χρησιμεύσει ως παράγοντας εγγυήσεων για το τραπεζικό σύστημα, τότε το χρησιμοποιεί και νομίζω, ότι το κάνει με ένα τρόπο, ο οποίος δεν είναι προς όφελος των πολιτών και της πραγματικής οικονομίας.

Το σχέδιο είναι μια παραδοχή, ότι η ελληνική οικονομία δεν έχει θεραπεύσει και θα δυσκολευτεί, κύριε Πρόεδρε, να θεραπεύσει τις πληγές που είχε αφήσει η πολυετής οικονομική κρίση.

Εμείς λοιπόν, επειδή ακριβώς η Κυβέρνηση επέλεξε, να νομοθετήσει με έναν πολύ γρήγορο τρόπο, με ένα τρόπο που δεν διασφάλισε τη συζήτηση και ανταλλαγή απόψεων και με την οποία εμείς διαφωνούμε και το καταγγείλαμε και στην αρχική μας τοποθέτηση.

Θα τοποθετηθούμε για όλα αυτά και για τις προτάσεις του Κινήματος Αλλαγής και για το ζήτημα της διαχείρισης των στεγαστικών, αλλά και των επιχειρηματικών δανείων και για την προστασία των δανειοληπτών που, δυστυχώς, είναι εκκωφαντικά απόντες όχι μόνο από την ουσία και το περιεχόμενο, αλλά ακόμα, κύριε Υπουργέ, και από τη διατύπωση του νομοσχεδίου.

Θεωρούμε, ότι αυτό είναι το πλέον προβληματικό σημείο και της συζήτησης, αλλά και της όλης διαδικασίας. Μια διαδικασία διαχείρισης των μη εξυπηρετούμενων δανείων δεν έχει καμία ωφέλεια και προστασία για τους πραγματικά αδύναμους δανειολήπτες, οι οποίοι ήδη σήμερα που μιλάμε υφίστανται την επιθετική πολιτική και βιώνουν μια αγωνία, η οποία φοβόμαστε, ότι με το νέο χρόνο θα είναι εντονότερη.

Διαφωνούμε, λοιπόν, με τη μεθοδολογία και γι' αυτό για όλα αυτά, κύριε Πρόεδρε, θα μιλήσουμε αύριο αναλυτικά στην Ολομέλεια.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καταψηφίζετε, κύριε Κατρίνη, ή επιφυλάσσεσθε;

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Επιφυλασσόμαστε, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Μάριος Σαλμάς, Βασίλειος – Πέτρος Σπανάκης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ιωάννης Γκιόλας, Σουλτάνα Ελευθεριάδου, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Γεώργιος Τσίπρας, Ευκλείδης Τσακαλώτος, Αλέξανδρος Φλαμπουράρης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος και Κωνσταντίνος Χήτας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ευχαριστούμε πολύ.

Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ):** Το ΚΚΕ θα καταψηφίσει το συγκεκριμένο σχέδιο νόμου με την επωνυμία «ΗΡΑΚΛΗΣ». Δεν έχουμε καμία αμφιβολία γι' αυτό, γιατί ακολουθούμε τη λαϊκή ρήση, ότι «δεν χωράνε δύο καρπούζια κάτω από την ίδια μασχάλη» και στην προκειμένη περίπτωση τα «δύο καρπούζια» είναι η εξυγίανση των τραπεζών και η προστασία των δανειοληπτών. Ή θα είσαι με τα υπερχρεωμένα νοικοκυριά και την απαλλαγή τους από τα χρέη, τα οποία έχουν φορτωθεί, ή θα είσαι με τη την εξυγίανση των τραπεζών. Και τα δύο δεν γίνονται. Ας μην έχουμε αυταπάτες.

Το λέμε αυτό γιατί ακριβώς η Κυβέρνηση δεν έχει αυταπάτες και είναι και πάρα πολύ καθαρή.

Επειδή, θέλουμε να προσεγγίζουμε το ζήτημα λίγο πιο σφαιρικά, δεν μπορούμε να μη κάνουμε αναφορά και στο έργο της προηγούμενης κυβέρνησης, ότι το συγκεκριμένο σχέδιο «Ηρακλής» αποτελεί συνέχεια των προσπαθειών που είχε καταβάλει η κυβέρνηση ΣΥΡΙΖΑ, ανεξάρτητα από τα αποτελέσματα τα οποία είχε. Το λέμε αυτό, γιατί η σταδιακή άρση της προστασίας της πρώτης κατοικίας ξεκίνησε από το ΣΥΡΙΖΑ, η εντατικοποίηση των πλειστηριασμών ξεκίνησε από τον ΣΥΡΙΖΑ, οι ηλεκτρονικοί πλειστηριασμοί ξεκίνησαν με την κυβέρνηση ΣΥΡΙΖΑ, η αδειοδότηση των διαφόρων εταιριών διαχείρισης των κόκκινων δανείων, των διαφόρων funds επί της ουσίας των κορακιών, ξεκίνησαν επί κυβέρνησης ΣΥΡΙΖΑ. Άρα, ο ΣΥΡΙΖΑ είχε διαμορφώσει το πλαίσιο και η κυβέρνηση πάνω σε αυτό το πλαίσιο το εξέλιξε, δηλαδή έκανε ένα βήμα παραπέρα.

Για ποιο σκοπό το κάνει η Κυβέρνηση; Το λέει πολύ καθαρά, ότι στόχος της είναι να απελευθερωθούν κεφάλαια, για να χρηματοδοτηθεί η πραγματική όπως την ονομάζει, οικονομία και η δημιουργία λέει νέων και καλά αμειβόμενων θέσεων εργασίας. Βέβαια, αποτελεί καραμέλα και θα πρέπει να το σταματήσει, κατά τη γνώμη μας ,η Κυβέρνηση αυτό το μόνιμο επωδός σε κάθε νομοσχέδιο, για δημιουργία νέων και καλά αμειβομένων θέσεων εργασίας, από τη στιγμή που ούτε η ίδια το πιστεύει. Από τη στιγμή, που η ίδια με την πολιτική της, δημιουργεί θέσεις εργασίας χειρότερες από τις υφιστάμενες, αναφέρομαι για παράδειγμα στη Δ.Ε.Η.. Αλλά, ας το σταματήσουμε, γιατί το πολύ το κύριε ελέησον το βαριέται και ο Θεός. Στο τέλος δεν θα έχει και κανένα αποτέλεσμα η προσπάθεια να εξαπατήσουμε την λαϊκή συνείδηση. Αυτό είναι το βασικό ζητούμενο της κυβέρνησης.

Άρα, λοιπόν, να βρουν κεφάλαια για χρηματοδότηση των επενδυτικών σχεδίων από ένα χρηματοπιστωτικό σύστημα το οποίο έχει ανακεφαλαιοποιηθεί τρεις φορές. Αυτή η ανακεφαλαιοποίηση, έχει γίνει σε βάρος των φορολογικών υποζυγίων, δηλαδή των λαϊκών στρωμάτων, για να μπορέσει να υπάρχει εξυγίανση των τραπεζών, μέσω της δραστικής μείωσης των μη εξυπηρετούμενων δανείων. Έτσι, απαλλαγμένες οι τράπεζες να μπορέσουν να παίξουν το ρόλο τους, ως καρδία και αιμοδότη, του καπιταλιστικού συστήματος. Από αυτή την άποψη, λοιπόν, ο σκοπός του «Ηρακλή» είναι φανερός. Είναι, η εξυγίανση και η προστασία των τραπεζών και όχι η προστασία των υπερχρεωμένων νοικοκυριών, και τα δύο δεν γίνονται. Δεν γίνονται, γιατί πολύ απλά η επιτυχία του σχεδίου «Ηρακλής» είναι άμεσα συνυφασμένη με την ένταση των πιέσεων στα υπερχρεωμένα νοικοκυριά, να εξυπηρετήσουν τα δάνειά τους, με την αύξηση των πλειστηριασμών και για την πρώτη κατοικία. Από αυτή την άποψη είναι φανερό ότι έχουμε να κάνουμε με κρατική χρηματοδότηση, η εγγύηση είναι κρατική χρηματοδότηση, η οποία έχει ακολουθήσει τις τρεις προηγούμενες ανακεφαλαιοποίησεις και την έμμεση μορφή κρατικής χρηματοδότησης που είναι ο αναβαλλόμενος φόρος, όπου οι τράπεζες εκπίπτουν μια σειρά από τα κέρδη τους να μην φορολογηθούν στο όνομα της βελτίωσης του χαρτοφυλακίου τους.

Έτσι, λοιπόν, από αυτή την άποψη, έχουμε μια κρατική εγγύηση, κρατική χρηματοδότηση, η οποία όποια διασφάλιση και να έχει αυτή η κρατική εγγύηση, δεν μπορεί κανείς να αποκλείσει τον κίνδυνο να καταπέσει. Γι' αυτό ακριβώς και υπάρχει συγκεκριμένο άρθρο σε περίπτωση κατάπτωσης κρατικής εγγύησης, που τουλάχιστον αυτή η κατάπτωση μπορεί να φτάσει μέχρι 12 δις ευρώ, αν δεν πάνε κατ’ ευχής. Δηλαδή, 12 δισ. ευρώ τουλάχιστον, θα μπορέσουν να καταπέσουν ενδεχόμενα. Άρα, να μεταφερθούν στις πλάτες των φορολογουμένων. Η κυβέρνηση όλη αυτή την επιθυμία, ότι όλα θα πάνε καλά, από που την εντάσσει; Στην κατάσταση που υπάρχει στις αγορές, στο μεγάλο επενδυτικό ενδιαφέρον. Όμως το όποιο επενδυτικό ενδιαφέρον, δεν γίνεται για τα μάτια του κόσμου, γίνεται για να βγάλουν κέρδη μέσα από τη διαδικασία αυτής της διαχείρισης, των τιτλοποιημένων μη εξυπηρετούμενων δανείων. Και πως κάποιος θα βγάλει κέρδη;

Πως κάποιος θα βγάλει κέρδη; Από τη στιγμή που κάποιοι θα αρχίσουν να εξυπηρετούνται, ή να προχωράει η διαδικασία αντιμετώπισής του μέσα από τον πλειστηριασμό. Γι' αυτό, δεν είναι τυχαίο, ότι η κυβέρνηση, αυτό που έχει βάλει στόχο, να καλύψει χρηματοδοτικά, είναι αυτά τα οποία έχουν μεγαλύτερη εγγύηση, τα δάνεια υψηλής πιστοληπτικής ικανότητας, υψηλών εγγυήσεων, που σημαίνει, ότι η συντριπτική πλειοψηφία, θα είναι δάνεια, τα οποία συνοδεύονται από υποθήκες και σε αυτή την κατηγορία είναι τα στεγαστικά δάνεια κατά κύριο λόγο, τα δάνεια τα οποία συνοδεύονται, έχουν εξασφάλιση υποθηκών.

Άρα, η όποια απόδοση θα έχουν οι κρατικές αποδόσεις σε αυτή την κατεύθυνση, είναι άμεσα συνδεδεμένη με την πορεία διαχείρισης των στεγαστικών δανείων, των μη εξυπηρετούμενων στεγαστικών δανείων, άρα, μια ακόμη μεγαλύτερη πίεση στα υπερχρεωμένα λαϊκά νοικοκυριά, για να σώσουν τη πρώτη κατοικία τους, που είναι στις περισσότερες περιπτώσεις. Για αυτό λέμε, ότι δεν μπορούν και τα δύο αυτά μαζί να συνδυαστούν, και εξυγίανση των κόκκινων δανείων, έτσι όπως θέλει η κυβέρνηση, με σκοπό, την αναβάθμιση των τραπεζών, και από την άλλη μεριά, ανακούφιση των υπερχρεωμένων λαϊκών νοικοκυριών. Το ένα έρχεται σε αντίθεση με το άλλο.

Από αυτή την άποψη, είναι καθαρό, ότι μέσα από αυτή τη διαδικασία, θα επιταχυνθούν ακόμα περισσότερο οι πιέσεις προς τα υπερχρεωμένα νοικοκυριά, στους επαγγελματίες, βιοτέχνες, στην φτωχομεσαία αγροτιά, που είναι, κατά κύριο λόγο, η συντριπτική πλειοψηφία των δανείων με εξασφάλιση υποθήκης, η πίεση, οι πλειστηριασμοί ακόμη περισσότερο, άρα, λοιπόν, η επιτυχία του σχεδίου είναι ο θάνατος των δανειοληπτών για τη ζωή των τραπεζών, ο θάνατός σου η ζωή μου. Μάλιστα, αυτό γίνεται σε μια περίοδο, που η κυβέρνηση, βεβαίως, με όλα αυτά τα προηγούμενα νομοσχέδια, δίνει γη και ύδωρ για την εξυπηρέτηση των επιχειρηματικών συμφερόντων, για την προσέλκυση επενδύσεων, για τη διευκόλυνση των επενδυτικών σχεδίων, σε μια περίοδο, που η κυβέρνηση, με την ίδια της την πολιτική, επιδεινώνει ακόμη περισσότερο τη θέση των λαϊκών στρωμάτων, τη θέση των εργαζομένων, σε μια περίοδο, που μεταφέρει, η κυβέρνηση, με το νέο φορολογικό νομοσχέδιο, μεγαλύτερο βάρος των φορολογικών εσόδων στις πλάτες των λαϊκών στρωμάτων.

Ταυτόχρονα, την ίδια αυτή περίοδο, οι τράπεζες, διευκολύνονται, στο να διαγράψουν, σε μεγάλο ποσοστό, επιχειρηματικά δάνεια. Είδαμε πρόσφατα μια παρόμοια απόφαση, διαγραφή ενός πολύ μεγάλου τμήματος μη εξυπηρετούμενου επιχειρηματικού δανείου, με σκοπό να προχωρήσει η πώληση και η εξυγίανση της συγκεκριμένης επιχείρησης. Στο παρελθόν έχουμε δει αντίστοιχες περιπτώσεις, που αυτά βεβαίως κάπου φορτώνονται, τα μεγάλα αυτά κουρέματα των επιχειρηματικών δανείων, ενώ αντίθετα, κανένα κούρεμα δανείου επαγγελματία, αυτοαπασχολούμενου, φτωχού αγρότη, ή στεγαστικού δανείου, δεν προχωράνε οι τράπεζες, σε μια περίοδο, που απελευθερώνονται οι πλειστηριασμοί, άρα, διευκολύνονται οι τράπεζες και σε μια περίοδο, που οι τράπεζες, δείχνουν το προκλητικό τους πρόσωπο, προχωράνε σε απολύσεις, όπως η Τράπεζα Πειραιώς. Και εδώ, η κυβέρνηση, παίζει το ρόλο του Πόντιου Πιλάτου, επί της ουσίας. Απολύει στην Τράπεζα Πειραιώς, που σχετίζονται με τη διαχείριση των κόκκινων δανείων, άρα, δηλαδή, με το ζήτημα, το οποίο συζητάμε και οι οποίες απολύσεις ανοίγουν τον ασκό του Αιόλου, ούτως ώστε, και άλλες τράπεζες, να προχωρήσουν σε αυτή τη μέθοδο, στη μέθοδο, δηλαδή, των απολύσεων, για να απαλλαγούν από το πλεονάζον, κατά τη γνώμη τους, ακριβό, κατά τη γνώμη τους, εργατικό δυναμικό το οποίο έχουν. Άρα, δηλαδή, πρόκειται για διπλή πρόκληση, κατά τη γνώμη του Κ.Κ.Ε., το συγκεκριμένο νομοσχέδιο στην περίοδο την οποία έρχεται.

Από αυτή την άποψη, εμείς, το λέμε καθαρά, το Κ.Κ.Ε., είναι με την προστασία των υπερχρεωμένων λαϊκών νοικοκυριών και γι' αυτό ακριβώς το λόγο, για να προστατευθούν αυτά, πρέπει να πληρώσουν οι μέτοχοι των τραπεζών.

Άρα πρέπει, κατά τη γνώμη μας, η μόνη ρεαλιστική πρόταση είναι η πρόταση νόμου την οποία έχει καταθέσει το Κ.Κ.Ε., αλλεπάλληλες φορές, και την δέχθηκαν όμως διαδοχικές κυβερνήσεις και Ν.Δ. - ΠΑ.ΣΟ.Κ. και ΣΥΡΙΖΑ, για γενναίο κούρεμα των χρεών που έχουν απέναντι στις τράπεζες τα υπερχρεωμένα νοικοκυριά, για στεγαστικά δάνεια, για επαγγελματικά και αγροτικά δάνεια.

Αυτή αποτελεί και την μόνη διέξοδο ανακούφισης των λαϊκών στρωμάτων. Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Δυστυχώς, όπως σας είπαμε, ο χρόνος που μας δόθηκε ήταν ελάχιστος για την σωστή μελέτη του νομοσχέδιου. Θα αναφερθούμε, λοιπόν, μόνο σε ορισμένα σημεία του και θα θέσουμε διευκρινιστικές ερωτήσεις, έτσι ώστε να τοποθετηθούμε λεπτομερέστερα στην Ολομέλεια, όπου επιφυλασσόμαστε για την ψήφιση του.

Πρώτα απ' όλα, θέλαμε κάποιες πληροφορίες επί των ομολόγων. Δεν αναφέρεται το ποσό της συνολικής έκδοσης και των επιμέρους κατηγοριών υψηλής και χαμηλής προτεραιότητας, ενώ είναι δυνατόν να υπάρχει και μέση κατηγορία. Με βάση τα δημοσιεύματα, αναφέρεται ότι θα είναι 31,5 δισ. ευρώ επιμεριζόμενα ως εξής: 12 δισ. ευρώ από την ALPHA BANK, 7, 5 δισ. ευρώ από την EUROBANK, 6 δισ. ευρώ από την Τράπεζα Πειραιώς και 6 δισ. ευρώ από την Εθνική Τράπεζα. Είναι σωστά όλα αυτά;

Γιατί εξαφανίστηκε η μεσαία κατηγορία και γιατί αυξήθηκε το ποσοστό των εγγυήσεων στα 12 δισ. ευρώ από αρχικά 5 δις. ευρώ και στη συνέχεια 9 δισ. ευρώ; Μήπως επειδή η μεσαία βαθμίδα ονομάστηκε υψηλής προτεραιότητας, έτσι ώστε να αυξηθεί το ποσό των εγγυήσεων του δημοσίου; Αν πάντως υπάρχει μόνο η υψηλή και μεσαία κατηγορία, τότε ο επιμερισμός θα είναι ως εξής: 12 δισ. ευρώ η υψηλής εξοφλητικής προτεραιότητας, τα senior, 18,5 δισ. ευρώ χαμηλής εξοφλητικής προτεραιότητας, τα junior.

Αναφέρεται, επίσης, ότι για να γίνει η καταβολή των 12 δισεκατομμυρίων ευρώ θα πρέπει να έχει διατεθεί το 50% συν ένα των ομολόγων χαμηλής εξοφλητικής προτεραιότητας. Αυτό σημαίνει ότι κάποιοι επενδυτές με διαθέσιμα κεφάλαια 20 δισεκατομμυρίων ευρώ, που δεν είναι πολλά για επενδυτικά κεφάλαια, θα μπορούν να χρησιμοποιούν το μισό του κεφαλαίου τους, τα 10 δισεκατομμύρια ευρώ, για χαμηλής εξοφλητικής προτεραιότητας ομόλογα. Ενδεχομένως μετά θα τα ασφαλίσουν στην αγορά των CDS, ενώ τα υπόλοιπα θα τα διαθέσουν για αγορά 10 δισεκατομμυρίων υψηλής, που θα είναι και πλήρως εγγυημένα και, ενδεχομένως, θα έχουν και θετικό επιτόκιο, σε μια εποχή που τα επιτόκια είναι αρνητικά.

Εάν δεν υπάρχει και μέση κατηγορία, τότε θα πρέπει να επενδυθούν κάτω από τα 9 δισ. της χαμηλής εξοφλητικής προτεραιότητας, που είπαμε, πριν το κράτος να είναι σε θέση να παρέχει εγγυήσεις. Ουσιαστικά δεν είναι και άσχημα σε ένα περιβάλλον, όπως είπαμε, αρνητικών επιτοκίων.

Επίσης, θα μπορούσαν να τα εξαγοράσουν οι τράπεζες με δικά τους επενδυτικά οχήματα, όπως αυτά που γνωρίζουμε ότι διαθέτουν ήδη στην Ιρλανδία. Υπάρχει αυτή η δυνατότητα;

Να σημειώσουμε πως ακόμα και τα χαμηλής εισπραξιμότητας ομόλογα δεν φαίνεται ότι θα είναι ιδιαίτερα χαμηλής ποιότητας, αφού αναφέρεται, στο άρθρο 5 παράγραφος 4, ότι σε περίπτωση που εισπράξει, υπολείπονται κατά 20% των προϋπολογισθέντων, θα μειώνεται η αμοιβή του διαχειριστή, κάτι που φυσικά δεν το θέλει κανένας διαχειριστής. Όμως κατά 20% σημαίνει ότι αφορούν σπάνιες περιπτώσεις μη εισπράξιμων προβληματικών χαρτοφυλακίων, όταν τα στεγαστικά των τραπεζών είναι γενικώς αρκετά καλυμμένα με υποθήκες.

Όσον αφορά, τώρα, την ποιότητα των δανείων και τα καλύμματα τους. Αναφέρεται στο άρθρο 3 στην παράγραφο 2β, ότι τα δάνεια θα μεταβιβαστούν στα ειδικά οχήματα, στη λογιστική τους αξία. Λογικό, αφού στην αντίθετη περίπτωση, που θα ήταν σε υψηλότερη τιμή, θα θεωρούνταν επιχορήγηση από την Ε.Ε., ενώ σε χαμηλότερη θα δημιουργούσε ζημιές στα ήδη επιβαρυμένα κεφάλαια των τραπεζών.

Ποια είναι, όμως, η ποιότητα των δανείων που θα μεταβιβαστούν; Με βάση την πρόσφατη Έκθεση Χρηματοπιστωτικής Σταθερότητας της Τραπέζης της Ελλάδος, από το Δεκέμβριο του 2019, τα «κόκκινα» δάνεια, τα ΜΕΔ *(Μη Εξυπηρετούμενα Δάνεια)*, ανέρχονται σε 75 δισ. ευρώ. Είναι έτσι;

Η κάλυψη τώρα των ΜΕΔ από εξασφαλίσεις είναι 54,5%, ενώ για τα ρυθμισμένα ΜΕΔ είναι 61,2%. Αυτό, τουλάχιστον, φαίνεται στη σελίδα 25. Συνεπώς, υπάρχει μικρός κίνδυνος γενικά μη είσπραξης, με δεδομένη την προοπτική ανατίμησης των παγίων. Σωστά;

Εκτός από την ποιότητα των δανείων που θα μεταβιβαστούν, θα θέλαμε να γνωρίζουμε τον αριθμό των δανειοληπτών και το είδος τους. Δηλαδή, χαμηλά ή υψηλά εισοδήματα, πρώτη κατοικία κ.λπ.

Όσον αφορά, τώρα, στην τιμή των ομολόγων. Ποια η τιμή διάθεσης των ομολόγων; Θα δοθούν με discount;

Το επιτόκιο των ομολόγων. Ποιο θα είναι το επιτόκιο τους; Σημειώνεται ότι, διεθνώς, ισχύουν αρνητικά επιτόκια και παρόλο που το κράτος έχει το 10ετές στο 1,3%, τα στεγαστικά μπορεί να έχουν ακόμη χαμηλότερο *επιτόκιο*, λόγω του χαμηλότερου ρίσκου.

Εγγύηση με μετρητά. Μια επόμενη ερώτησή μας. Θα καταβληθεί, τελικά, χρηματική εγγύηση για αποθεματικό, για την εξόφληση των καταπτώσεων των δανείων; Το γνωστό cash collateral. Δεν θα καταβληθεί, από ό,τι κατάλαβα. Όποτε, να μη ρωτήσω «εάν ναι, από πού και με ποιον τρόπο». Δεν εκπλησσόμαστε, βέβαια, εάν τεθεί θέμα cash collateral. Τα δάνεια, δεν έχουμε καμία αμφιβολία ότι, θα εξοφληθούν. Αλλά, εκείνο που είναι αδιευκρίνιστο είναι αν θα μπορεί το κράτος να πληρώσει τις εγγυήσεις, μέσα στα επόμενα δέκα χρόνια, αφού το δημόσιο χρέος μας είναι, σε κάθε περίπτωση, διαχειρίσιμο ακόμα, αλλά μη βιώσιμο.

Ήδη, πάντως, οι γερμανικές εφημερίδες προετοιμάζουν για νέο πακέτο διάρθρωσης, αλλά είναι άγνωστο ποιες ευρωπαϊκές Κυβερνήσεις θα το παρέχουν, -εάν το παρέχουν.

Όσον αφορά στην αξιολόγηση των ομολόγων, αυτή επαφίεται σε διεθνείς Οίκους. Πόσο καλά κάνουν τη δουλειά τους, αν σκεφτεί κανείς τι έγινε κατά τη στεγαστική κρίση των Ηνωμένων Πολιτειών;

Πάντως, πρώτη φορά, πέρυσι, η SEC *(Επιτροπή Κεφαλαιαγοράς των ΗΠΑ)* επέβαλε πρόστιμο στη Moody’s, για πλημμελή εσωτερικό έλεγχο στην αξιολόγηση τιτλοποιουμένων στεγαστικών ομολόγων, τα RMBS *(Residential Mortgage Backed Securities*). Πρόκειται, λοιπόν, να βασιστείτε σε αυτούς τους Οίκους για αξιολόγηση; Τι εμπειρία έχουν από την ελληνική στεγαστική αγορά, ώστε να αξιολογήσουν τα δάνεια; Και με τι εχέγγυο ποιότητας; Ποιες θα είναι οι ασφαλιστικές δικλίδες, σε περίπτωση λαθών τους που θα βλάψουν το δημόσιο, ως εγγυητή, ενδεχομένως, κακώς ταξινομημένων ως υψηλής εξοφλητικής προτεραιότητας;

Τώρα, από τους πρόχειρους υπολογισμούς μας, γιατί δεν είχαμε καθόλου χρόνο, προκύπτει ότι η αμοιβή των Οίκων προώθησης των ομολόγων είναι πολύ μικρότερη από αυτό που νομίζαμε. Δηλαδή, ακουγόταν περί τα 200 εκατ. ευρώ, ενώ - απ' ό,τι καταλάβαμε - θα είναι της τάξης των 50 εκατ. ευρώ. Ισχύει κάτι τέτοιο; Γιατί γίνεται αυτό; Δηλαδή, για ποιο λόγο είναι μικρότερη η αμοιβή; Λόγω της χαμηλής αξιολόγησης του αξιόχρεου του δημοσίου;

Όσον αφορά, τώρα στην κυριότητα των παγίων, η οποία -νομίζουμε ότι- είναι το μεγαλύτερο πρόβλημα του σχεδίου «ΗΡΑΚΛΗΣ», το κράτος δεν θα έχει την κυριότητα των παγίων. Αν υπάρξει κατάπτωση των δανείων, το κράτος πληρώνει τις υποχρεώσεις, μέσω των εγγυήσεων, αλλά τα ακίνητα παραμένουν στις τράπεζες ή στα ειδικά «σχήματα» για να συνεχίσουν με πλειστηριασμούς και τις υπόλοιπες κερδοσκοπικές τους κινήσεις. Κατά τα άλλα, είναι ένα πολύ καλό επενδυτικό εργαλείο για επενδυτές, με καλή απόδοση και καλή εγγύηση.

Σχετικά, τώρα, με τον διαχειριστή. Ο διαχειριστής δεν ελέγχεται -από ό,τι βλέπουμε-από την τράπεζα ή από το δημόσιο. Ποια είναι η εξασφάλιση για ηθικό κίνδυνο (moral hazard), σε περίπτωση που, βάσει των πρακτικών τους, δεν ανακτηθεί η εκτιμώμενη αξία αγοράς; Για παράδειγμα, εκτός από περιπτώσεις ελλιπούς ή ανεπαρκούς εκτέλεσης καθηκόντων, δεν είναι δυνατόν να επηρεαστούν αρνητικά οι τιμές αυτών των «κόκκινων» δανείων, λόγω π.χ. υποτίμησης της αγοράς ακινήτων, αν οι τράπεζες προβούν σε μαζικές ρευστοποιήσεις των ακινήτων που θα έχουν διατηρήσει στα χαρτοφυλάκιά τους;

Σε αυτές τις περιπτώσεις η ζημία θα επιβαρύνει το δημόσιο, ως εγγυητή, και όχι τους αγοραστές ή τις τράπεζες. Ενδέχεται δε, η επιθετική τακτική των τραπεζών να αυξηθεί έναντι των δανειοληπτών, σε καθυστέρηση και οι πλειστηριασμοί να επιταχυνθούν και να αυξηθούν, από` το επόμενο έτος. Οπότε, πρέπει να προσεχθεί ιδιαίτερα το σημείο αυτό.

Στο άρθρο 17, Σύσταση Επιτροπής Εγγυήσεων. Δεν υπάρχει ως τώρα επιτροπή ελέγχου εγγυήσεων; Στον προϋπολογισμό αναφέρεται, στη σελίδα 139, ένα υπόλοιπο εγγυήσεων που κατέπεσαν κατά τη διάρκεια της κρίσης και είναι προς εξόφληση. Θα υπάρχει έλεγχος τους, για το κατά πόσον ήταν σωστές οι δανειοδοτήσεις των Τραπεζών; Και ασφαλώς, οι ανακεφαλαιοποίησεις από το δημόσιο προφανώς.

Στην Έκθεση δε, του Γενικού Λογιστηρίου του Κράτους δεν αναφέρονται έσοδα για το κράτος, από την αμοιβή που θα είχε από τις εγγυήσεις που θα παρέχει. Δεν αναφέρεται ούτε επιβάρυνση για το κράτος, όπως για παράδειγμα από την απώλεια φόρων, από την Επιτροπή Εγγυήσεων, από τους μισθούς κ.λπ..

Υπάρχει καμία άμεση επιβάρυνση του κράτους από αμοιβή συμβούλου έκδοσης; Εννοούμε το αρχικό κόστος προμήθειας, το ποσοστό επί της έκπτωσης κ.λπ.. Ποιος θα είναι ο σύμβουλος; Κάποια επενδυτική τράπεζα που θα βγάλει έκθεση που θα ωραιοποιεί τις οικονομικές ενέργειες της κυβέρνησης; Ποια θα είναι τελικά η αμοιβή του διαχειριστή; Σίγουρα υπάρχει έμμεσα, αφού μειώνει την κερδοφορία των τραπεζών, εννοούμε όσον αφορά το κράτος, μέσω του ΤΧΣ, που όμως, έχει εκχωρηθεί στο Υπερταμείο, άρα και αυτό δεν ανήκει στην Ελλάδα.

Μερικές ακόμα ερωτήσεις: Η πρώτη, ποια είναι η λογική επίσπευσης της εξυγίανσης του μεγάλου προβλήματος των κόκκινων δανείων, δεδομένου ότι δεν έχει υπάρξει ακόμα ανάκαμψη της ελληνικής οικονομίας. Υπάρχουν πιέσεις από την Ευρωπαϊκή Κεντρική Τράπεζα, αλλά και μια αλλαγή των κανονισμών της Βασιλείας ΙΙΙ, περί κεφαλαιακών αναγκών, που μπορεί να δημιουργήσει ανάγκες από το επόμενο έτος;

Δεύτερη, ποιος θα είναι ο συντελεστής κεφαλαιακής επάρκειας των Τραπεζών μετά το σχέδιο ΗΡΑΚΛΗΣ; Θα υπάρχει θέμα ανακεφαλαιοποιήσεων, ενδεχομένως;

Τρίτον, τι εχέγγυα υπάρχουν, ότι οι Τράπεζες θα δώσουν τη ρευστότητα από τις τιτλοποιήσεις στην παραγωγική οικονομία και όχι για αγορές σπιτιών σε πλειστηριασμούς, όπως κάνουν σήμερα.

Τέταρτον, οι εγγυήσεις μπορεί να μην καταλογίζονται στο δημόσιο χρέος, αν δεν καταπέσουν βέβαια, αλλά ενδεχομένως, οι εγγυήσεις μπορούν να επηρεάσουν το αξιόχρεο της χώρας, αν θεωρηθεί ότι μπορεί να επιβαρύνουν την Ελλάδα. Αυτό έχει συμβεί με την υποβάθμιση της πιστοληπτικής βαθμίδας της Σλοβενίας, από την Moody΄s το 2012, σε BBB+ από A2, λόγω των Tραπεζών αλλά και της Μάλτας, στο BBB+ επίσης, το 2013, λόγω των εγγυήσεων στην κρατική εταιρεία ενέργειας NL Malta. Το 2012 το χρέος της Μάλτας ήταν μόλις 6,2 δισ. ή στο 67,7% του Α.Ε.Π. της και οι εγγυήσεις στην NL Malta αντιπροσώπευαν το 60% του 1,1 δισεκατομμύρια ευρώ, που είχε εγγυηθεί η Μάλτα. Άρα, με το 0,9% των εγγυήσεων της NL Malta, το χρέος μπορούσε να αυξηθεί σε 7,1 δισεκατομμύρια και 77% του Α.Ε.Π..

Τέλος, ποια θα είναι η επίδραση, σε περίπτωση ύφεσης σε ευρωπαϊκό ή και σε παγκόσμιο επίπεδο, επί της αξίας των δανείων αυτών και επί του κινδύνου για το κράτος, αν και θα αυξηθεί η αμοιβή, ενδεχομένως, λόγω του αυξημένου κόστους των CDS. Οι υπόλοιπες ερωτήσεις στην Ολομέλεια.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Βιλιάρδο. Το λόγο έχει ο κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ κύριε Πρόεδρε.

Κύριε Πρόεδρε, κυρίες και κύριοι συνάδελφοι, μία ακόμα εβδομάδα εντατικού κοινοβουλευτικού έργου εξελίσσεται, με την κυβέρνηση να φέρνει στη Βουλή τόσο προς ψήφιση στην Ολομέλεια, το σχέδιο νόμου για την ψήφο των εκτός επικράτειας Ελλήνων εκλογέων, όσο και προς επεξεργασία στις επιτροπές, σημαντικότατα νομοσχέδια για την Εθνική Άμυνα και την Οικονομία.

Θυμίζω δε, ότι μόλις χθες στη Βουλή, ψηφίστηκε το διυπουργικό νομοσχέδιο με επείγουσες διατάξεις. Αν κάτι αποδεικνύει αυτό, ακόμη και για τους πλέον δύσπιστους, είναι ότι η νέα κυβέρνηση προχωρά σε σειρά μεταρρυθμίσεων, χωρίς καμία καθυστέρηση, χωρίς αναβολές, χωρίς «δε βαριέσαι» και χωρίς να λέμε «δεν πειράζει και αύριο μέρα είναι». Αυτά ανήκουν σε ένα πρόσφατο παρελθόν, που η κοινωνία καταδίκασε και η Νέα Δημοκρατία είναι αποφασισμένη να το αφήσει οριστικά παραδομένο στο περιθώριο της κοινοβουλευτικής μας ιστορίας.

Πιστοί σε μια ακόμα προεκλογική μας δέσμευση, τη μείωση δηλαδή του μεγάλου ύψους των κόκκινων δανείων, κάτι που αποτελεί μια μακροχρόνια παθογένεια του τραπεζικού συστήματος, συζητούμε σήμερα στην αρμόδια Επιτροπή, το σχέδιο Ηρακλής.

Ένα πρόγραμμα παροχής εγγύησης του ελληνικού δημοσίου, έναντι προμήθειας σε τιτλοποιήσεις μη εξυπηρετούμενων δανείων των ελληνικών τραπεζών.

Ένα σχέδιο με πολλές δικλίδες ασφαλείας υπέρ του δημοσίου, αλλά και σοβαρά οικονομικά ανταλλάγματα, που θα μπορούσαν να αντισταθμίσουν πιθανές μελλοντικές καταπτώσεις εγγυήσεων από κόκκινα δάνεια.

Ένα σχέδιο που διαμορφώνει το ύψος των κρατικών εγγυήσεων στα 12 δις ευρώ, με προοπτικές περαιτέρω αύξησης στο μέλλον και που στόχο έχει τη μείωση των κόκκινων δανείων κατά 40%, δηλαδή, 30 δισ. ευρώ.

Ένα σχέδιο που έχει πάρει ήδη τη θετική απόκριση της Ευρωπαϊκής Κεντρικής Τράπεζας, ως μια λύση που θα ανοίξει το δρόμο, αφενός, για τη χορήγηση ρευστότητας στην αγορά και την πραγματική οικονομία, αφετέρου, για την επίτευξη υψηλότερων ρυθμών ανάπτυξης από τη χώρα μας.

Σε τι συνίσταται η εγγύηση του ελληνικού δημοσίου; Με απλά λόγια, στην ανάληψη υποχρέωσης πληρωμής των υποχρεώσεων του αποκτώντος για την ολοσχερή εξόφληση απαιτήσεων από ομολογίες υψηλής εξοφλητικής προτεραιότητας. Η εγγύηση του ελληνικού δημοσίου είναι ρητή, ανέκκλητη, ανεπιφύλακτη και σε πρώτη ζήτηση και χορηγείται ως την καθορισμένη λήξη των ομολογιών υψηλής εξοφλητικής προτεραιότητας.

Το αίτημα για την παροχή της εγγύησης του ελληνικού δημοσίου, υποβάλλεται αποκλειστικά εντός χρονικής περιόδου δεκαοκτώ μηνών, αρχής γενομένης από τις 10 Οκτωβρίου. Με υπουργική απόφαση μπορεί να παρατείνεται η περίοδος παροχής εγγύησης και να τροποποιούνται για το μέλλον οι όροι της παροχής αυτής.

Οι προοπτικές που δημιουργούνται με αυτό το σχέδιο, είναι εξαιρετικά ελπιδοφόρες γιατί θεμελιώνονται οι προϋποθέσεις ώστε: Οι επιχειρήσεις να μπορέσουν να αναχρηματοδοτήσουν οι ίδιες τα επενδυτικά τους σχέδια, να δημιουργήσουν δουλειές, να διασφαλίσουν σταθερά εισοδήματα, να βγάλουν την οικονομία μας από τη μέγγενη των προηγούμενων στέρφων χρόνων.

Παράλληλα, το σχέδιο Ηρακλής, θα διευκολύνει τις τράπεζες να εξυγιάνουν το ενεργητικό τους, να αποκτήσουν αξιοπιστία και ρευστότητα και να επικεντρωθούν στον πραγματικό τους ρόλο, που είναι χρηματοδότηση της πραγματικής οικονομίας των επιχειρήσεων, των νοικοκυριών και η ώθηση της ανάπτυξης.

Την ίδια ώρα, τα νοικοκυριά θα μπορέσουν επιτέλους με αυτό το σχέδιο, να πάρουν πολύτιμες ανάσες ρευστότητας και να καταφέρουν με τον τρόπο αυτό, να χρηματοδοτήσουν τις ανάγκες τους και να εξασφαλίσουν ένα πιο ισορροπημένο μέλλον.

Η ελληνική οικογένεια φεύγει πια, από τον ασφυκτικό εναγκαλισμό με τα κόκκινα χρέη, που ταπεινώνουν, που διαλύουν την αξιοπρέπεια, που σκοτεινιάζουν το μέλλον, που τορπιλίζουν τις ζωές.

Το σχέδιο Ηρακλής ανταποκρίνεται πλήρως στο όνομα του. Αποτελεί έναν ακόμη άθλο της Κυβέρνησης, που πέραν των πολλαπλών θετικών του σημείων, έχει ως πυλώνα στήριξης του, όχι την επιβάρυνση του φορολογούμενου, αλλά τον ίδιο τον επενδυτή.

Επαναλαμβάνω. Δεν θα επιβαρύνει το φορολογούμενο, καθώς δεν έχει κανένα δημοσιονομικό αντίκτυπο, δεν επιβαρύνει τον κρατικό προϋπολογισμό, δεν έχει επίδραση στο χρέος ή στο έλλειμμα. Αντιθέτως, το σχέδιο Ηρακλής θα επιφέρει ετησίως έσοδα στο κράτος από την είσπραξη των προμηθειών που θα καταβάλλουν οι τράπεζες και οι οποίες, θα υπολογίζονται με βάση τα ασφάλιστρα κινδύνου έναντι χρεοκοπίας.

Και επαναλαμβάνω μια ακόμη φορά. Πυλώνας στήριξης του σχεδίου, είναι ο επενδυτής, κυρίες και κύριοι του ΣΥ.ΡΙΖ.Α.. Ξέρετε, αυτή η λέξη που επί των ημερών σας λοιδορήθηκε, χλευάστηκε, περιθωριοποιήθηκε, στιγματίστηκε. Η Νέα Δημοκρατία έρχεται να άρει πια αυτή την απαράδεκτη στοχοποίηση του ρήματος «επενδύω». Με το σχέδιο Ηρακλής, έρχεται να καθαρίσει την αντιαναπτυξιακή κόπρο των Σταύλων του Αυγεία, να κατατροπώσει τη Λερναία Ύδρα του κρατισμού και να αξιοποιήσει τα πολύτιμα χρυσά μήλα των Εσπερίδων που θα φέρει η τόνωση της υγιούς επιχειρηματικότητας, ο πολλαπλασιασμός των ευκαιριών απασχόλησης και η απαλλαγή των νοικοκυριών από τα αδιέξοδα των διογκούμενων χρεών.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς.

Το λόγο έχε ο κ. Τσίπρας.

**ΓΕΩΡΓΙΟΣ ΤΣΙΠΡΑΣ:** Καταρχάς, επί της διαδικασίας δεν ακούστηκε πραγματικά κανένα σοβαρό επιχείρημα τέτοιο που να πρέπει με τη διαδικασία αυτή να συζητηθεί σε λιγότερο από 48 ώρες από τη Βουλή ένα ζήτημα, το οποίο ταλανίζει καταρχάς το τραπεζικό σύστημα εδώ και μία δεκαετία και κατ' επέκταση και ολόκληρη την οικονομία και κοινωνία και τον ελληνικό λαό και να πρέπει να το συζητήσουμε σε τόσο μικρό χρονικό διάστημα και να πάρουμε τόσο σημαντικές αποφάσεις.

Επισημαίνω ότι και μόνο να αριθμήσει κανείς τα 350.000 περίπου στεγαστικά δάνεια και τις άλλες 280.000 δανειακές συμβάσεις που περιλαμβάνουν ως αντικείμενο την πρώτη κατοικία, ως ενέχυρο, μιλάμε, δηλαδή, για πολύ πάνω από ένα εκατομμύριο ανθρώπους περιλαμβάνοντας όλα τα νοικοκυριά, για τα οποία θα έχει επίπτωση το σχέδιο Ηρακλής με τον ένα ή άλλο τρόπο, συν τις εγγυήσεις του ελληνικού δημοσίου που είναι πολύ υψηλές και αυτό το ζήτημα να συζητείται μέσα σε λιγότερο μιάμιση μέρα.

Εφ' όσον έτσι και αλλιώς δεν αφορά τον προϋπολογισμό, δηλαδή, θα μπορούσε να προβλέπεται μια πίστωση στον προϋπολογισμό είτε για καταπτώσεις είτε για οτιδήποτε άλλο σχετικό και να καλύπτει το ζήτημα έτσι, είναι πραγματικά ακατανόητο.

Να σημειώσω εδώ, επίσης, ότι ακόμη και οι τράπεζες, για παράδειγμα η Πειραιώς, δεν έχουν αποφασίσει το αν και πόσα κόκκινα δάνεια θα λειτουργήσουν μέσα από τον Ηρακλή και θα το αποφασίσουν το πιθανότερο τους πρώτους τέσσερις- έξι μήνες του 2020, οι τράπεζες. Γιατί το Ελληνικό Κοινοβούλιο πρέπει μέσα σε μιάμιση μέρα να πάρει αποφάσεις για ένα τόσο σημαντικό ζήτημα. Επανέρχομαι στην πρόταση του κ. Τσακαλώτου, να δοθεί παραπάνω χρόνος και να πάμε μετά τη συζήτηση του προϋπολογισμού για την Ολομέλεια.

Έρχομαι στην ουσία. Είναι προφανές ότι όλοι μας θέλουμε να επιλυθεί μια ιδιαιτερότητα της ελληνικής οικονομίας που αφορά το τραπεζικό σύστημα και την επίλυση του προβλήματος των κόκκινων δανείων, αλλά σε καμία περίπτωση δεν είμαστε μαζί, εάν η «επίλυση» αυτή προκαλέσει πολύ περισσότερα δεινά και αρνητικές επιπτώσεις στην οικονομία και στους Έλληνες δανειολήπτες.

Πρώτη ερώτηση που αφορά το μαξιλάρι. Ο Εισηγητής της Ν.Δ. ανέφερε ότι δεν υπάρχει ζήτημα, αν και ήταν ο ίδιος που τον Ιούνιο, πριν τις εκλογές, είχε κάνει λόγο ακριβώς για την αξιοποίηση μαξιλαριού. Το άρθρο 6, λοιπόν, παρ. 4 παραπέμπει στα άρθρα 213, 214 και 215 του Κανονισμού 575 του 2013, το οποίο αναφέρεται σε αντεγγυήσεις και το ερώτημα είναι εάν αυτό αφορά το μαξιλάρι και αν θα είναι απλά ζήτημα απόφασης υπουργικής, όπως και για άλλα θέματα, η αξιοποίηση και σε τι μέγεθος του μαξιλαριού.

Δεύτερο παρεμπίπτον ερώτημα. Στις 10/10 όπου υπάρχει απόφαση της DG COM αναφέρεται σε ποσό μέχρι 9 δις. Έχει υπάρξει κάτι άλλο μετά που δεν γνωρίζουμε; Αυξήθηκαν τα 9 δις, που υπολογίζετε στα 12 μέσα σε δύο μόλις μήνες;

Έρχομαι στο κυριότερο ζήτημα κατά τη γνώμη μου. Αφορά το ζήτημα όλο αυτό που ονομάζουμε, κοινωνικό πρόσημο του σχεδίου Ηρακλής. Πρώτον, δεν υπάρχει ούτε εντός ούτε εκτός νομοσχεδίου καμία απολύτως εξασφάλιση και εγγύηση για ό,τι αφορά την πρώτη κατοικία. Εάν, δηλαδή , πάψει η προστασία της πρώτης κατοικίας μετά το τετράμηνο για το οποίο πήρε παράταση με βάση αυτό που ψηφίστηκε μόλις χτες, κινδυνεύει η πρώτη κατοικία, όπως είπα, για πάνω από 600.000 νοικοκυριά και πολύ περισσότερους ανθρώπους. Δεν μπορούμε να πάμε σε μια ψήφιση νομοσχεδίου που θα αφήνει στον αέρα την πρώτη κατοικία.

Δεύτερον, για ό,τι αφορά τις επιχειρήσεις, η επίλυση του προβλήματος των κόκκινων δανείων βασικό στόχο έχει να μπορούν οι τράπεζες να επιτελέσουν το βασικό τους ρόλο που είναι η χρηματοδότηση της ελληνικής οικονομίας.

Αυτό, προφανώς, σημαίνει και μια ειδική διαχείριση των επιχειρήσεων εκείνων, οι οποίες δεν είναι ζημιογόνες, είναι χρεωμένες, ίσως και υπερχρεωμένες σε βαθμό που δεν μπορούν να εξυπηρετήσουν το χρέος τους, αλλά που οι ίδιες δεν είναι ζημιογόνες και μπορούν και λειτουργούν. Εάν είναι να κλείσουν χιλιάδες επιχειρήσεις για να δώσουμε μετά στις τράπεζες τη δυνατότητα να χρηματοδοτούν αυτές τις επιχειρήσεις που έχουν ανάγκη για να λειτουργήσουν, το σχήμα είναι εντελώς οξύμωρο και δεν προβλέπεται απολύτως τίποτα. Από αναπτυξιακή άποψη και από άποψη κοινωνική δεν προβλέπεται απολύτως τίποτα στο σχέδιο «Ηρακλής» για την προστασία των επιχειρήσεων αυτών.

Τρίτον, όπως έγινε και στην Κύπρο, δεν προβλέπει τη δυνατότητα στο δανειολήπτη να μπορεί να αγοράσει τα δάνειο του, να του δοθεί αυτή η δυνατότητα πριν αυτό τιτλοποιηθεί, με καλύτερους όρους από ό,τι θα τιτλοποιηθεί. Θα ήθελα να επισημάνω εδώ σε σχέση με τις επιχειρήσεις ότι το 2013 στην Ιρλανδία, που έγινε κάτι αντίστοιχο, επειδή ακριβώς ακολουθήθηκαν περίπου τέτοιου είδους βήματα έκλεισαν μια σειρά κλάδων της ιρλανδικής οικονομίας και υπήρξε τεράστιο πρόβλημα και στην αλιεία και στη βιομηχανία επίπλου και στη βιομηχανία λιπασμάτων και ούτω καθ' εξής. Το πρόβλημα που θα υπάρξει εδώ πέρα, επειδή είναι πολύ μεγαλύτερο το βάθος και η έκταση θα είναι πολύ μεγαλύτερο.

Τέταρτον, δεν υπάρχει καμιά αναφορά με βάση το γεγονός ότι το ελληνικό δημόσιο θα παράσχει εγγυήσεις, σε ζητήματα εταιρικής διακυβέρνησης. Σε μνημόνιο δεν βρισκόμαστε πλέον, υπάρχει η δυνατότητα και να αλλάξει ο νόμος για το ΤΧΣ και συνολικά για το θέμα της διακυβέρνησης των τραπεζών. Το ελληνικό δημόσιο, όπως γνωρίζετε, έχει παρουσία μετοχική, μπορεί να αποκτήσει πολύ περισσότερη, εγγυάται και το ζήτημα αυτό δεν υπάρχει πουθενά.

Πέμπτον, δεν εξασφαλίζονται καθόλου όροι διαφάνειας, δηλαδή, εφόσον το ελληνικό δημόσιο, όπως είπα, προβλέπεται με βάση το σχέδιο «Ηρακλής» να παράσχει εγγυήσεις, θα έπρεπε να υπάρχει πολύ μεγαλύτερη διαφάνεια και στα business plan των servicers και στις αναδιαρθρώσεις δανείων, η διαύγεια θα μπορούσε να χρησιμοποιηθεί, θα μπορούσε να χρησιμοποιηθεί η σχετική επιτροπή της Τράπεζας της Ελλάδας, καθώς και η Επιτροπή Παραγωγής και Εμπορίου της Βουλής.

Επίσης, σε άλλες περιπτώσεις, όπως για παράδειγμα, στη Βρετανία το 2009, αλλά όχι μόνο εκεί και σε άλλες περιπτώσεις, προβλέπονταν, επειδή ακριβώς το κράτος είναι αυτό το οποίο βοηθούσε, ορισμένες υποχρεώσεις των τραπεζών. Στην περίπτωση της Royal Bank of Scοtland προβλέπονταν η υποχρέωση της συγκεκριμένης τράπεζας μέσα σε ένα μόλις έτος μέχρι το 2010, να χρηματοδοτήσει με 25 δισ. λίρες Αγγλίας, μικρομεσαίες επιχειρήσεις. Δεν υπάρχει απολύτως καμία πρόβλεψη τέτοια ή παρεμφερής, εφόσον θέλουμε η εξυγίανση αυτή να οδηγήσει σε χρηματοδότηση της ελληνικής οικονομίας.

Τέλος, δεν υπάρχει απολύτως καμία πρόβλεψη για τα δάνεια των κομμάτων, αυτό είναι μέγιστο ηθικό ζήτημα, είναι εκτεθειμένος όλος ο πολιτικός κόσμος για το ζήτημα της δανειοδότησης των κομμάτων και δεν μπορεί τα δάνεια αυτά να αποτελέσουν μια ακόμη ομάδα δανείων ειδικής διαχείρισης και νομίζω είμαι κατανοητός.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Στο σημείο αυτό ολοκληρώθηκε ο κύκλος των ομιλητών.

Το λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε. Καταρχήν, θα ήθελα να κάνω μερικές γενικές παρατηρήσεις και έπειτα να αναφερθώ σε ό,τι έχω συγκρατήσει από τις πολυπληθείς ερωτήσεις, τις οποίες θα έθεσαν οι κ.κ. Βουλευτές, και νομίζω ότι δείχνει και το ενδιαφέρον για αυτό το νομοσχέδιο. Θα ήθελα να πω ότι όταν ήλθε η Κυβέρνηση της Νέας Δημοκρατίας στην εξουσία στις 9 Ιούλιου που ορκίστηκε, το ποσοστό των κόκκινων δανείων βρισκόταν και βρίσκεται ακόμη σε ένα από τα κορυφαία που υπάρχουν στην ευρωζώνη. Με ποσοστό γύρω στο 40% με 45% και με μια στοχοθέτηση να κατέβουν στο μέσο όρο της ευρωζώνης, 3,5%. Άρα, χρειαζόταν εκείνη τη στιγμή ένα σχέδιο στο οποίο μπορούσαν να συντονιστούν, να συνεργαστούν όλοι οι παράγοντες μιας επίλυσης.

Πρώτον, ήταν το θέμα να μπορέσουν γύρω από ένα σχέδιο να συντονιστούν οι τράπεζες και δεύτερον, αυτό το σχέδιο να μπορεί να γίνει αποδεκτό από την Ευρωπαϊκή Επιτροπή, η οποία και εγκρίνει τα θέματα των κρατικών ενισχύσεων και από εκεί και πέρα βέβαια, να γίνει και αποδεκτό σε μεγάλο βαθμό από τον Επόπτη.

Για να συγκεντρωθούμε λίγο στα θέματα της τιτλοποίησης, θα πρέπει να έχουμε υπόψη μας πώς λειτουργεί κατά κάποιον τρόπο η τιτλοποίηση και γιατί την διαλέξαμε, σ' αυτή την περίπτωση, σαν το κυριότερο εργαλείο επίλυσης. Η τιτλοποίηση που είναι γνωστή αρκετές δεκαετίες, είναι μια μέθοδος που δίνει ορισμένα πλεονεκτήματα. Ποια είναι αυτά τα πλεονεκτήματα. Είναι ότι τα assets των τραπεζών, στοιχεία ενεργητικού, τα οποία σε διαφορετικές περιπτώσεις δεν είναι εμπορεύσιμα, δεν είναι ρευστά, γίνονται. Γιατί; Γιατί δεν μπορεί ένας επενδυτής να μπει και να διαλέξει μέσα από εκατοντάδες δανείων ποιό τον ενδιαφέρει και ποιο όχι και να φτάσει στο σημείο να τα αγοράσει ή να επενδύσει. Άρα με την τιτλοποίηση, στοιχεία του ενεργητικού, τα οποία δεν είναι ρευστοποιήσιμα, γίνονται ρευστοποιήσιμα και προσφέρονται μέσα από κινητές αξίες. Δίνεται, δηλαδή, η δυνατότητα να έχουν πρόσβαση οι τράπεζες στην κεφαλαιαγορά, να αντλήσουν εκείνα τα κεφάλαια και στην περίπτωση την ελληνική, να μη χρησιμοποιηθούν καθόλου οποιοιδήποτε πόροι του φορολογούμενου.

Η τιτλοποίηση έχει και ένα άλλο ιδιαίτερο ενδιαφέρον στοιχείο. Ότι επιμερίζεται ο κίνδυνος. Τι εννοώ. Θα μπορούσε μια τράπεζα να πάει μόνη της να κάνει αυτή την τιτλοποίηση. Αυτό, όμως, είναι πάρα πολύ δύσκολο, σχεδόν τις περισσότερες φορές αδύνατον, γιατί η τράπεζα που θα κάνει μόνη της την τιτλοποίηση, θα έχει επιβολή πολύ μεγάλου ποσοστού προβλέψεων. Με τη δυνατότητα του δημοσίου να δώσει την εγγύηση, δίνεται η δυνατότητα να πάρει το δημόσιο πάνω του τον κίνδυνο, ώστε να μπορέσει τράπεζα στο τέλος να λειτουργήσει, αφενός μεν πουλώντας ορισμένα ποσοστά των δανείων, τα οποία βρίσκονται στο mezzanine και στο junior και παράλληλα να κρατήσει αυτό το ποσοστό, το οποίο είναι το πιο σταθερό κομμάτι όλης της τιτλοποίησης.

Συνήθως κάνω μια παρομοίωση είναι μια πολυκατοικία εξαώροφη, όπου το δημόσιο εγγυάται τους ανώτερους ορόφους, αλλά στην περίπτωση αυτή θα πρέπει να έχουν πουληθεί οι δύο κατώτεροι όροφοι από τον πρώτο ως τον τέταρτο. Αυτή η δυνατότητα έχει εφαρμοσθεί δύο φορές μόνο. Στην Ιταλία με το Ιταλικό Kags και στην περίπτωση της Ελλάδος.

Θα ήθελα να πω που αποβλέπουμε, σε τι στοχεύουμε. Με τον «Ηρακλή» δίνεται η δυνατότητα για μια σε συστημική λύση, όλοι για μία βήμα βήμα. Συστημική λύση, όπου με βεβαιότητα, με εμπιστοσύνη, δίνουμε την εγγύηση των 12 δισεκατομμυρίων, με σκοπό να μειωθούν τα κόκκινα δάνεια στο ύψος τουλάχιστον 30 δισεκατομμυρίων. Η δυνατότητα όμως αυτή, προσφέρεται και στην κάθε τράπεζα, η οποία μπορεί να προσαρμόσει τα στοιχεία τα οποία θέλει, ανάλογα με την τιτλοποίηση και να μπει μέσα.

Έγινε μια ερώτηση, αν στην τιτλοποίηση περιλαμβάνονται και οι εν εξελίξει τιτλοποιήσεις ή μόνο οι καινούργιες. Ναι, μπορούν να μπουν και οι δύο, στο βαθμό βέβαια που θα προσαρμοστούν στις προϋποθέσεις που θέτει η τιτλοποίηση.

Το δεύτερο σημαντικό σημείο αφορά το γεγονός ότι υπήρξε μια συγκεκριμένη ελληνική λύση, μολονότι η βασική έμπνευση έρχεται από την Ιταλία. Η ελληνική λύση ήταν ότι δίνουμε τη δυνατότητα στις ελληνικές τράπεζες, βασιζόμενοι ακριβώς στις ευνοϊκές συνθήκες της αγοράς, να προβούν στη μείωση όλων των κόκκινων δανείων, ποσοστού αυτών των κόκκινων δανείων, τα οποία σε μεγάλο βαθμό δεν θα μπορούσαν να τις είχαν κάνει μόνες τους και δεν ήταν η δυνατότητα και δεν έπρεπε να επιβαρυνθεί ο Έλληνας φορολογούμενος.

Η εγγύηση που δίνει το ελληνικό δημόσιο έχει την εξής σιγουριά. Πρώτον, εγγυάται το καλύτερο κομμάτι της τιτλοποίησης, δηλαδή, το ανώτερο τμήμα το οποίο έχει ελεγχθεί όχι μόνο από την Ευρωπαϊκή Επιτροπή, αλλά έχει ελεγχθεί και από τις εταιρείες πιστοληπτικής ικανότητας, γι' αυτό και το ελληνικό δημόσιο, η κυβέρνηση, έχει βάλει στο νόμο ότι ο βαθμός αυτός της πιστοληπτικής ικανότητας θα είναι BB Minus.

Δηλαδή, ένα αρκετά σημαντικό καλό στοιχείο για τον επενδυτή, ώστε να ξέρει ότι είναι το καλύτερο κομμάτι αυτής της τιτλοποίησης και να μπορεί με εμπιστοσύνη να επενδύσει στο ομόλογο του «ΗΡΑΚΛΗ».

Το δεύτερο στοιχείο είναι, ότι για να λειτουργήσει αυτή η τιτλοποίηση θα πρέπει να πουληθεί το 50 plus ένα.

Γιατί αυτό το πράγμα;

Γιατί τότε υπάρχει απόδειξη, ειδικά για τη συμμόρφωση με τους κανόνες ανταγωνισμού, ότι έχουμε μια λειτουργία της αγοράς, δηλαδή, η αγορά τραβάει ακριβώς αυτή την τιτλοποίηση και κυριότερα το χαμηλότερης πιστοληπτικής βαθμίδας κομμάτι που είναι το Mezzanine και το Junior.

Το τρίτο είναι, ότι ακόμα και στην απομακρυσμένη εκείνη περίπτωση κατάπτωσης της εγγύησης οποιασδήπoτε κίνδυνος κατάπτωσης υπάρχει μέσα στο ασφάλιστρο, δηλαδή έχει τιμολογηθεί.

Άρα, πρόκειται για μια πολύ σημαντική, από τις καλύτερες εγγυήσεις τις οποίες έχει δώσει το Ελληνικό Δημόσιο και είναι λάθος να πουν, όπως κάποιοι από τους ομιλητές αναφέρθηκαν προηγουμένως, ότι πρόκειται για μεταφορά χρήματος του Δημοσίου για οποιαδήποτε άλλη χρήση.

Θα ήθελα τώρα να μιλήσω για το δεύτερο πολύ σημαντικό κομμάτι το πώς θα εφαρμοστεί ο νόμος του «ΗΡΑΚΛΗ». Εδώ η κυριότερη έγνοια είναι αφενός μεν το Δημόσιο να έχει διασφαλισμένη τη συνεχή λειτουργία, τη συνεχή ροή όλων των παραγόντων αυτών, οι οποίοι αποτελούν την τιτλοποίηση και βέβαια να διασφαλίσει και τον καλύτερο τρόπο, την εγγύηση την οποία δίνει.

Με άλλα λόγια από τη στιγμή που οι τράπεζες πωλούν, δηλαδή αποχωρίζονται, δίνου στο ειδικό όχημα, στο SPV, τα κόκκινα δάνεια, τότε αναλαμβάνει αυτό το SPV να βρει μαζί με τις τράπεζες έναν ανεξάρτητο διαχειριστή, τον λεγόμενο Servicer. Ο διαχειριστής έχει να κάνει την πραγματική λειτουργία, την πραγματική διαδικασία εκμετάλλευσης, χειρισμού αυτών των δανείων, ώστε να διασφαλίσει εκείνες τις αναγκαίες χρηματοροές βάσει των οποίων θα πληρωθεί ο επενδυτής, ο οποίος έχει αγοράσει το ομόλογό το καλύτερο που υπάρχει - εννοώ της μεγαλύτερης, της υψηλότερες βαθμίδας - παράλληλα να πληρώσει, όμως, και την προμήθεια του Δημοσίου.

Μια νέα δομή στο Υπουργείο θα παρακολουθεί, θα είναι monitor σχεδόν καθημερινό – όχι εξαμηνιαίο ή ετήσιο - πώς λειτουργεί αυτός ο μηχανισμός. Εκεί θα υπάρχει η δυνατότητα διορθωτικών κινήσεων, αλλαγών, συστήματα έγκαιρης προειδοποίησης όταν κάτι δεν πάει καλά, δυνατότητα να υποχρεωθεί ο Servicer να δώσει, ενδεχομένως, και σε άλλον κομμάτι της τιτλοποίησης την οποία δεν χειρίζεται σαφώς και στο τέλος υπάρχουν σαφή και κίνητρα και αντικίνητρα, ώστε αν υπάρξει οποιαδήποτε σημαντική παρέκκλιση από τις στοχοθετήσεις τις οποίες έχει συμφωνήσει η δομή αυτή με τον Servicer, τότε να υπάρξει και δυνατότητα παρακράτησης τμήματος από τις πληρωμές ή και σε έσχατη περίπτωση υπάρχει δυνατότητα αλλαγής του Servicer.

Θέλω να πω με αυτό τον τρόπο είναι διασφαλισμένο σε πολύ μεγάλο βαθμό, ότι θα λειτουργήσει όλη αυτή η διαδικασία και στους επόμενους 8 με 10 - 12 μήνες θα είναι πλήρης η προσήλωση στη λειτουργία και στην επιτυχή ολοκλήρωση αυτού του εγχειρήματος.

Το εγχείρημα αυτό για να γίνει πραγματικότητα χρειάζεται να μπουν οι επενδυτές, χρειάζεται να αγοράσουν ακριβώς το 50 plus 1, αυτό είναι πολύ σημαντικό και έπειτα το Δημόσιο να δώσει τις εγγυήσεις.

Τα δύο τρία σημεία που θέλω να αναφέρω.

Όπως είδατε, ήδη, όλες οι ελληνικές τράπεζες, οι συστημικές, έχουν ανακοινώσει πλήρη συμμετοχή στον «ΗΡΑΚΛΗ», βλέπω τις ανακοινώσεις, τις ακούμε κάθε μέρα.

Δεύτερον, υπάρχει πλήρης υποστήριξη από όλα τα ευρωπαϊκά όργανα, από τις Βρυξέλλες, από το Λουξεμβούργο, από τη Φρανκφούρτη. Υπάρχει μεγάλη υποστήριξη για τη δυνατότητα αυτής της κυβέρνησης έπειτα από αρκετά χρόνια να επανεκκινήσει το τραπεζικό σύστημα.

Το κυριότερο, όμως, από όλα, γι' αυτό και τα μηνύματα έρχονται καθημερινά, έρχεται από τους επενδυτές, ότι για πρώτη φορά μετά από μια δεκαετία γυρίζει με εμπιστοσύνη η Ελλάδα και προσφέρει το ομόλογο και ήθελα να πω κάτι.

Προφανώς και η προηγούμενη κυβέρνηση είχε ξεκινήσει περίπου ένα σχέδιο, το οποίο, όμως, δεν ήταν σε καμία μορφή σαν το σχέδιο αυτό το οποίο διαπραγματευτήκαμε και ολοκληρώσαμε.

Θα ήθελα να σας πω, όμως, το σημαντικό ότι δε μπορούσε ποτέ να προχωρήσει αυτό το σχέδιο για έναν απλό λόγο, ότι για να γίνει αυτό το σχέδιο δυνατό πρέπει να είναι δυνατή η πρόσβαση στις αγορές, δηλαδή χαμηλό κόστος άντλησης κεφαλαίων, κάτι που μόνο με την κυβερνητική αυτή αλλαγή έγινε κατορθωτό. Έγινε δυνατό, ώστε αφενός μεν οι τράπεζες να πληρώσουν χαμηλές εισφορές για την εγγύηση και αφετέρου να γίνει η κατάλληλη εκείνη διαπραγμάτευση με την DGCOM και τους άλλους, ώστε να έχουμε την επιτυχία.

Θα ήθελα να σας πω ότι το σχέδιο «Ηρακλής» δεν είναι μόνο για τις τράπεζες. Το σχέδιο «Ηρακλής» είναι για τον Έλληνα πολίτη, δηλαδή εκείνον που γονάτισε, κυριολεκτικά, τα τελευταία χρόνια, έχοντας στερέψει από την αγορά ρευστότητα και με αυτό τον τρόπο δίνεται κυριολεκτικά η δυνατότητα στις απαλλαγμένες τράπεζες από ένα μεγάλο κομμάτι αυτού του βάρους, να ξαναστείλουν πάλι στην πραγματική οικονομία, όπως λέμε, στον πολίτη, στον μικρομεσαίο αυτή τη δυνατότητα ώστε να μπορέσει να αντλήσει μικρά δάνεια, μεγάλα δάνεια και να προχωρήσει με τις εργασίες του.

Θα ήθελα να δώσω ορισμένες απαντήσεις στις παρατηρήσεις που έκαναν οι αξιότιμοι Βουλευτές.

Πρώτον, θα ήθελα να ξεκαθαρίσω ότι η τιτλοποίηση δεν αφορά την πώληση δανείων σε funds, όπως ελέχθη κατά κόρον. Η σχέση δανειολήπτη με το δάνειο και τις υποχρεώσεις του δεν αλλάζει με τον «Ηρακλή».

Όπως είπα προηγουμένως, ο διαχειριστής, servicer, θα είναι αδειοδοτημένος και επιτηρεί είπε από την Τράπεζα της Ελλάδος. Εξάλλου, ο νόμος της τιτλοποίησης, που τον ξέρετε αρκετά, είναι ο ν. 4354/2015. Θα υπάρχει, προφανώς, ανεξάρτητος επόπτης, ο λεγόμενος monitoring trustee και αυτός θα ενημερώνει την Ευρωπαϊκή Επιτροπή.

Επίσης, όπως σας είπα, θα υπάρχει η δυνατότητα και ένα σύστημα early warning, έγκαιρης προειδοποίησης, για να μπορέσει να γνωρίζει το δημόσιο, ως εγγυητής, ποια είναι η πορεία των τιτλοποιήσεων.

Επιπλέον, η προστασία των δανειοληπτών, στην οποία αναφερθήκατε πάρα πολύ εδώ και σωστά, ήδη καλύπτεται από τις παρούσες διατάξεις και από την τήρηση του κώδικα που έχει ήδη εδώ και καιρό η Τράπεζα της Ελλάδος και το ειδικό νομικό πλαίσιο που λειτουργεί για τη διαχείριση των δανείων και αυτό δεν πρόκειται να αλλάξει.

Ο σχεδιασμός της κάθε τιτλοποίησης και το κάθε είδους χαρτοφυλακίου είναι ξεχωριστή περίπτωση. Θα ήθελα, επίσης, να πω ότι δεν πωλούνται δάνεια. Να είμαστε ξεκαθαρισμένοι. Πωλείται το ομόλογο, το οποίο έχει σαν εχέγγυο, σαν collateral, δάνειο.

Είναι πολύ καλό να ξεκαθαριστεί αυτό, γιατί ακούγονται πράγματα ότι ο κόσμος θα βγει στο δρόμο κ.λπ.. Αυτά δεν είναι σωστά, νομίζω.

Επίσης, θα πρέπει να έχουμε υπόψη ότι το δημόσιο δίνει τη δυνατότητα στις τράπεζες να ζητήσουν εγγύηση πριν ολοκληρωθεί η τιτλοποίηση. Η εγγυητική ευθύνη, όμως, του δημόσιου ξεκινά μόνο όταν έχουν πωληθεί οι ομολογίες μεσαίας, όπως είπα και χαμηλής εξοφλητικής δυνατότητας.

Θέλω να σας πω ότι η τιτλοποίηση αυτή δεν έχει δημοσιονομική επίπτωση. Εξάλλου, αυτή ήταν και η διαφορά της με οποιεσδήποτε άλλες ιδέες που κυκλοφορούσαν. Το θέμα εδώ είναι ότι δεν έχει επίπτωση και κυρίως στο buffer. Είναι μια εγγύηση που δίνει και μπορεί να στηρίξει το ελληνικό δημόσιο, με πλήρη εμπιστοσύνη.

Είναι από τις πιο έγκυρες, από τις πιο σταθερές εγγυήσεις, για να βοηθηθεί, ακριβώς, ο τραπεζικός τομέας να κάνει αυτό που δεν είχε κάνει μέχρι τώρα, για να μπορέσει, αν θέλετε, ο τελικός αποδέκτης, ο τελικός ωφελημένος θα είναι ο Έλληνας πολίτης που θα μπορεί να πάρει επιτέλους μια ανάσα.

Αυτό θα ήθελα να το συγκρατήσουμε γιατί ο «Ηρακλής» έχει στη βάση, στο κέντρο, στο επίκεντρο όλης της λειτουργίας του τον Έλληνα πολίτη.

Σας ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ:** *(εκτός μικροφώνου)* Πείτε μας και για τις αντεγγυήσεις, αν έχετε την καλοσύνη.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαρίστως. Κοιτάξτε, αντεγγυήσεις εννοείτε πάνω στην εγγύηση στην εγγύηση του Ελληνικού Δημοσίου;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Συμπληρωματικάεπί των αντεγγυήσεων, είναι στο άρθρο 214 «αντεγγυήσεις του κράτους και άλλων οντοτήτων του δημόσιου τομέα».

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Όπως σας είπα προηγουμένως, η κάθε τιτλοποίηση είναι ξεχωριστή. Δηλαδή, το κάθε κομμάτι, το κάθε πακέτο είναι ξεχωριστό. Όταν θα γίνει η διαδικασία της χορήγησης από το δημόσιο και της εγγυήσης, τότε έχει τη δυνατότητα και πρέπει κάθε τράπεζα να πάει στον ευρωπαίο επόπτη, ο οποίος και θα ζυγοσταθμίσει αυτήν την τιτλοποίηση, βλέποντας ακριβώς ότι πόσο και αν θα χρειαστεί να επιβάλει ενδεχομένως κάποιο βαθμό κεφαλαιακής επάρκειας. Νομίζουμε ότι ο Ευρωπαίος επόπτης -και όλα τα σημάδια είναι αυτά- θα δώσει την ευνοϊκότερη λύση, κυριολεκτικά, για τις ελληνικές τράπεζες σε αυτόν τον τομέα, έχοντας υπόψη ότι ήταν οι ίδιοι οι ευρωπαϊκοί οργανισμοί -οι ίδιοι, όχι μόνο η Κομισιόν και η Ευρωπαϊκή Τράπεζα- οι οποίοι έχουν ενθαρρύνει, όπως ξέρετε και όλες τις ελληνικές συστημικές τράπεζες να μπουν στον «Ηρακλή».

Άραγε, η λογική κατάληξη όλου αυτού του εγχειρήματος, το οποίο αποβλέπει θα έλεγα όχι μόνο στη μείωση του όγκου του μεγάλου των ελληνικών δανείων, αλλά αφορά και την Ευρώπη, η οποία αυτή τη στιγμή έχει ένα τεράστιο όγκο κόκκινων δανείων, το λεγόμενο NPLs, περνάει η Ελλάδα ένα σημάδι ότι μειώνοντας εμείς, βοηθάμε αν θέλετε και την Ευρωπαϊκή Ένωση να προχωρήσει σε αυτό που πολλοί βρίσκουν ως εμπόδιο, την κατάσταση την Ελληνική, για την προώθηση της Ευρωπαϊκής Τραπεζικής Ένωσης, όπου ξέρουμε ότι η διασφάλιση των εγγυήσεων και σε ευρωπαϊκό επίπεδο, θα είναι μία σημαντική πράξη.

Με άλλα λόγια η ρυθμιστική, η prudential treatment, την οποία θα δώσει κάθε φορά στο πακέτο, είναι υπόθεση του ευρωπαίου επόπτη, παίρνοντας υπόψιν individually, ξεχωριστά, την κάθε διαδικασία τιτλοποίησης και επίσης λαμβάνοντας υπόψη, στη διακριτική ευχέρεια που έχει, όλες τις παραμέτρους εκείνες, οι οποίες συνηγορούν για να πάρει λογικά το μηδέν ρίσκο και ελπίζουμε και ότι οι ελληνικές τράπεζες και γιατί όχι με εγγύηση σταθερή του ελληνικού δημοσίου -ακριβώς για αυτό δίνεται- θα έχουν και την καλύτερη δυνατή αντιμετώπιση από τον ευρωπαίο επόπτη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Ευχαριστούμε πολύ, κύριε Υπουργέ, ήταν πολύ αναλυτικά τα όσα είπατε. Θέλω να ενημερώσω τους συναδέλφους ότι η ΓΣΕΒΕΕ μας έστειλε τώρα ένα υπόμνημα με τις θέσεις και απόψεις της επί του νομοσχεδίου. Θα σας το στείλουμε με e-mail και σε σας Κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί του σχεδίου νόμου του Υπουργείου Οικονομικών «Πρόγραμμα παροχής εγγύησης σε τιτλοποιήσεις πιστωτικών ιδρυμάτων».

Ανακεφαλαιώνουμε τις θέσεις των κομμάτων. Η Νέα Δημοκρατία ψηφίζει υπέρ, ο ΣΥΡΙΖΑ δήλωσε επιφύλαξη, το Κίνημα Αλλαγής, επίσης, επιφύλαξη, το Κ.Κ.Ε. ψηφίζει κατά, η Ελληνική Λύση δήλωσε επιφύλαξη και το ΜέΡΑ25 αποχώρησε.

Τα άρθρα 1 έως 19 γίνονται δεκτά, ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Το νομοσχέδιο γίνεται δεκτό και στο σύνολό του, κατά πλειοψηφία.

Συνεπώς, το σχέδιο νόμου του Υπουργείου Οικονομικών «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» γίνεται δεκτό επί της αρχής, επί των άρθρων και στο σύνολο του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Αναστάσιος Δημοσχάκης, Σταύρος Καλογιάννης, Γεώργιος Καρασμάνης, Κωνσταντίνος Κατσαφάδος, Χαράλαμπος (Μπάμπης) Παπαδημητρίου, Γεώργιος Στύλιος, Λάζαρος Τσαβδαρίδης, Τρύφων Αλεξιάδης, Σουλτάνα Ελευθεριάδου, Χαράλαμπος (Χάρης) Μαμουλάκης, Νικόλαος Συρμαλένιος, Γεώργιος Τσίπρας, Ευκλείδης Τσακαλώτος, Αλέξανδρος Φλαμπουράρης, Ανδρέας Λοβέρδος, Νικόλαος Καραθανασόπουλος και Βασίλειος Βιλιάρδος.

Λύεται η συνεδρίαση.

Τέλος και περί ώρα 16.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**